Kepentingan Nasional dan Dilema Keselamatan Kuasa Besar

Untuk mendapatkan maklumat terkini, ikuti kami melalui Telegram

Kepentingan nasional adalah sebuah manifestasi semangat nasionalisme yang didasari oleh kehendak dan keperluan rakyatnya. Kepentingan nasional juga meliputi set kepentingan bersama masyarakat yang mendiami sesuatu wilayah dan disatukan dalam sebuah ideologi politik yang sama. Kepentingan nasional ini merangkumi keperluan rakyat yang merangkumi politik, ekonomi, pendidikan, kebudayaan, keterjaminan makanan, sumber alam dan teknologi demi memastikan rakyat di sesebuah negara mendapat segala yang diperlukan untuk terus hidup.

Maka, setiap kerajaan di sesebuah negara perlu memelihara dan memastikan kepentingan nasional di negara masing-masing terus terjamin tanpa digugat oleh mana-mana aktor dalam sistem antarabangsa. Dasar luar merupakan alat bagi sesebuah negara untuk memastikan kepentingan nasionalnya terjamin di arena antarabangsa. Melalui dasar luar yang mapan, kepentingan nasional yang merangkumi pelbagai bidang dapat terus dilestarikan dan bergantung pada kebijaksanaan sesebuah kerajaan menjalankan dasar luar bagi menjamin kepentingan nasional.

Apabila berbicara tentang kepentingan nasional, maka hal ini tidak dapat lari daripada memperkatakan tentang dilema keselamatan yang mampu mengancam kelangsungan negara. Setiap negara mempunyai kepentingan nasional yang berbeza-beza dan cara mengendalikan dasar luar juga pastimya berbeza. Negara kuasa besar yang mempunyai keupayaan ketenteraan lazimnya menggunakan kaedah gun boat diplomacy terhadap negara-negara kecil selain kaedah cegah rintang terhadap negara yang mempunyai keupayaan setara atau hampir setara dengan mereka. Kaedah gun boat diplomacy diibaratkan sebagai dasar kebergantungan  negara-negara kecil kepada negara kuasa besar apabila negara kuasa besar menjadikan negara-negara kecil sebagai negara proksi atau negara penampan. Negara kecil seperti Kemboja atau Sri Lanka contohnya terpaksa menuruti China kerana China sebagai sebuah daripada negara kuasa besar telah banyak memperuntukkan bantuan dan pelaburan kepada mereka sehingga China mampu menjadikan Kemboja dan Sri Lanka sentiasa menuruti kehendak mereka.

Kaedah cegah rintang pula dijalankan oleh negara-negara kuasa besar bagi mengimbangi kekuatan ketenteraan negara-negara pesaing mereka agar ancaman berbentuk tradisional seperti ketenteraan tidak berlaku. Presiden China, Xi Jinping baru-baru ini menggesa angkatan tentera bersenjatanya segera dimantapkan sehingga mampu menjadi pasukan bertaraf dunia, terutamanya selepas tindakan Amerika Syarikat yang semakin mengancam keselamatan mereka sejak kebelakangan ini. Ucapan beliau pada Kongres Tahunan ke-14 Parti Komunis China (CCP) itu menyusuli kenyataan Menteri Luar China, Qin Gang yang memberikan amaran mengenai kemungkinan berlakunya konflik China-Amerika Syarikat. Rentetan daripada itu, Xi Jinping berkata China perlu memaksimumkan keupayaan strategiknya dalam usaha menaiktarafkan keseluruhan kekuatannya secara sistematik bagi menghadapi risiko, melindungi kepentingan dan objektifnya. Kenyataan ini tertumpu pada dilema keselamatan China terhadap kedaulatan negara dan kepentingan nasionalnya, apatah lagi China kini muncul sebagai salah sebuah kuasa besar dunia yang berpotensi besar mencabar hegemoni Amerika Syarikat terutamanya di rantau Asia Pasifik.

Bagi Beijing, mereka merasakan diancam oleh Amerika Syarikat dan kepentingan nasionalnya berpotensi digugat. Sebagai mana China, Washington juga sudah pasti mengambi langkah yang sama dilakukan oleh China serta beranggapan Beijing juga mempunyai niat yang untuk mengganggu gugat kepentingan nasionalnya dan memecahkan dominasi hegemoninya di rantau Asia Pasifik.

Persaingan antara China-Amerika Syarikat kembali membawa kita kepada memori era Perang Dingin sekiranya dilema keselamatan antara kedua-dua buah negara ini terus memuncak. Dilema keselamatan yang didasari oleh kepentingan nasional mampu menatijahkan perlumbaan senjata yang pada akhirnya menjadikan landskap politik antarabangsa berada dalam suhu yang panas dan berpotensi berlakunya peperangan fizikal, apatah lagi kedua-dua buah negara mempunyai keupayaan senjata nuklear dan keupayaan ketenteraan yang canggih.

Negara lain dalam sistem antarabangsa perlu menjalankan peranan masing-masing melalui organisasi-organisasi antarabangsa bagi memberikan tekanan kepada kedua-dua buah negara agar mengendurkan dilema keselamatan masing-masing kerana dilema keselamatan yang dialami oleh kedua-dua buah negara kuasa besar ini sebenarnya berpunca daripada “dosa” yang pernah dilakukan oleh mereka terhadap negara lain. Dalam situasi ini,hanya orang bersalah sahaja yang takut dengan bayang-bayangnya sendiri. Jika tidak, seluruh dunia terutamanya negara-negara kecil bakal menjadi mangsa kerana kebiasaannya pelanduk kerap kali mati di tengah-tengah pertarungan antara dua ekor gajah.


Mengukuhkan Integriti Masyarakat Madani

Kluang – Agenda nasional untuk pembudayaan integriti dan antirasuah dalam kalangan masyarakat madani diperkukuh melalui Program Jelajah Prihatin Integriti (JPI). Program kerjasama antara Persatuan Pegawai Integriti Bertauliah Malaysia (ACeiO), Persatuan Penguatkuasa Pihak Berkuasa Tempatan Negeri Johor (PERSAJ) dengan Yayasan Prihatin SPRM (YPS) ini adalah bagi menyantuni masyarkat yang terkesan dengan banjir di beberapa daerah di Johor, baru-baru ini.

Program tersebut turut dijayakan oleh Rakan Integriti ACeiO yang melibatkan 16 Pihak Berkuasa Tempatan (PBT) Johor yang menyediakan kemudahan kenderaan dan logistik. Manakala sumbangan barangan keperluan serta makanan disumbangkan oleh rakan integriti lain yang terdiri daripada orang perseorangan, syarikat dan agensi. JPI pada kali ini turut disertai oleh sukarelawan kebajikan Suruhanjaya Pencegahan Rasuah Malaysia (SPRM) dan Juara Integriti daripada kalangan penguatkuasa PBT Johor.

Presiden ACeiO, Tuan Ahmad Sabri Mohamed yang mengetuai JPI ketika ditemui menyatakan rasa terharu dengan komitmen dan nilai murni yang ditunjukkan oleh semua pihak bagi menjayakan program tersebut. Keprihatinan dan sokongan yang diberikan oleh semua pihak kepada mangsa bencana diharap dapat menyuntik dan menyuburkan budaya integriti bagi mengekang rasuah yang menjadi musuh negara.

Selain itu, YM Raja Abu Bakar Raja Yahya, iaitu Presiden PERSAJ ketika mengulas lanjut menyatakan kesediaan PERSAJ untuk bersama-sama dalam menjayakan program yang membantu masyarakat. Pelibatan tersebut merupakan sebahagian daripada tanggungjawab sosial dan komitmen PERSAJ kepada masyarakat yang turut mengukuhkan lagi jati diri dalam kalangan ahlinya untuk menghindari amalan rasuah.

Pada masa yang sama, Setiausaha YPS, Tuan Hossen Abdul Rahim menjelaskan bahawa pelibatan pihaknya adalah sebagai sayap kebajikan kepada SPRM yang turut prihatin dengan nasib yang menimpa masyarakat yang terkesan dengan bencana. Program seperti JPI ini juga turut menjadi landasan bagi membantu SPRM menyebarluaskan nilai integriti dan mesej antirasuah kepada masyarakat.

Selain membantu dan menyampaikan sumbangan kepada mereka yang terkesan dengan bencana, JPI juga menjadi wadah dalam membudayakan integriti dan amalan antirasuah dalam kalangan masyarakat setempat.


Terima Sarjana di Universiti Terbaik Dunia

Kuala Lumpur – Anakanda kedua Raja Muda Perlis, Sharifah Farah Adriana Tuanku Syed Faizuddin Putra Jamalullail berjaya menamatkan pengajian pada peringkat sarjana dalam Perniagaan Antarabangsa di Monash University Malaysia, hari ini.

Menurut Yayasan Tuanku Syed Putra (YTSP) Perlis, Sharifah Farah Adriana menerima ijazah sarjananya dalam Majlis Istiadat Konvokesyen yang disampaikan oleh Timbalan Canselor, Peter Young AM KC di Grand Ballroom Sunway Resort Hotel and Spa.

Majlis tersebut dipecahkan kepada tiga sidang, iaitu melibatkan sebanyak 270 orang graduan Perniagaan dan Undang-Undang, 295 orang graduan Perubatan, Farmasi dan Sains serta 296 orang graduan bagi jurusan Sastera, Pendidikan, Kejuruteraan dan Teknologi Maklumat.

Berangkat menghadiri majlis konvokesyen salah sebuah daripada 50 universiti terbaik di dunia tersebut ialah Tuanku Raja Muda dan Raja Puan Muda Perlis Tuanku Hajah Lailatul Shahreen Akashah Khalil.

Turut berangkat bersama ialah anakanda puteri sulung, Sharifah Khatreena Nuraniah Jamalullail dan anakanda putera bongsu, Syed Sirajuddin Areeb Putra Jamalullail.

Menyambut keberangkatan tiba baginda berdua ialah Presiden merangkap Pro-Naib Canselor (Interim) Universiti, Professor Matthew Gordon Nicholson, Ahli Majlis Universiti Geraldine, Johns-Putra dan Naib Presiden (Pendidikan), Professor Beverley Joyce Webster.

Dalam perkembangan lain, Sharifah Farah Adriana yang merupakan seorang daripada Ahli Lembaga Pengarah Akademi Transformasi Asnaf MAIPs (ATAM) dan juga Penaung Hermission House Extreme Sports Club (HHESC) telah memulakan kerjayanya sebagai Ketua Komunikasi di sebuah syarikat penjualan alat-alat sukan dari luar negara pada 15 Mac baru-baru ini.

Dilahirkan di Hospital Zollikerberg, Zurich, Switzerland pada tahun 2001, Sharifah Farah Adriana baru sahaja menyambut hari ulang tahun kelahirannya yang ke-22 pada 4 Mac lalu.


Mahallah Sumayyah Universiti Islam Antarabangsa Malaysia Juara Pertandingan Debat Belia 2023

Untuk mendapatkan maklumat terkini, ikuti kami melalui Telegram

Serdang –Pasukan debat Mahallah Sumayyah Universiti Islam Antarabangsa Malaysia (UIAM) menjuarai Pertandingan Debat Belia antara Institusi Pengajian Tinggi 2023 “Piala Tan Sri Aishah Ghani” (DELIA 2023) setelah berjaya menewaskan pasukan Universiti Malaya (UM) di Dewan Besar, Universiti Putra Malaysia (UPM).

Kedua-dua pasukan membahaskan usul debat bertajuk “Dewan ini mencadangkan wakil mahasiswa perlu dilantik sebagai ahli Dewan Negara,” dan pasukan debat Mahallah Sumayyah UIAM beraksi selaku pencadang di pihak kerajaan sementara pasukan UM beraksi selaku pembangkang.

Pasukan Mahallah Sumayyah UIAM meraih hadiah piala dan wang tunai sebanyak RM1000 termasuk memenangi kategori Pendebat Terbaik, sementara pasukan debat UM mendapat tempat kedua dengan meraih piala dan wang tunai RM700.

Bagi tempat ketiga pula diraih oleh pasukan Kolej Tan Sri Mustaffa Babjee, UPM dan pasukan Asrama Kasturi Universiti Pertahanan Nasional Malaysia (UPNM). Kedua-dua pasukan mendapat hadiah wang tunai RM400.

Anugerah Pendebat Terbaik Liga telah disandang oleh Muhammad Hakim  Nor Zamani dari UPM manakala Anugerah Pendebat Terbaik Akhir disandang oleh Saudari Nur Syahirah Balqis binti Shahrulnizam dari UIAM.

Majlis perasmian penutupan disempurnakan oleh Prof. Madya Dr. Amini Amir bin Abdullah, Pengerusi Jemaah Pengetua, UPM.

Turut hadir ialah Prof. Madya Ir. Dr. Ahmad Shukri Muhammad Noor, Pengetua Kolej Tan Sri Aishah Ghani dan Puan Roziah Md Yunus, Ketua Bahagian Pengembangan Kesusasteraan Kanak-kanak dan Remaja, Dewan Bahasa dan Pustaka (DBP).

Sebanyak 26 pasukan dari pelbagai institusi pengajian tinggi Malaysia telah menyertai program anjuran Sekretariat Akademik dan Sahsiah, Majlis Perwakilan Kolej, Kolej Tan Sri Aishah Ghani Sesi 2022/2023, Universiti Putra Malaysia dengan kerjasama Kolej Tan Sri Aishah Ghani, Bahagian Hal Ehwal Pelajar UPM, Kelab Debat Bahasa Melayu (KDBM) UPM dan DBP.

Mengulas lebih lanjut berkaitan dengan pertandingan yang berlangsung dari 17 hingga 19 Mac 2023, tujuan utama dilaksanakan adalah untuk melahirkan modal insan yang memiliki pemikiran yang kritis dan berupaya menjana idea yang bernas dan relevan, di samping membentuk golongan mahasiswa yang berpengaruh dan berkepimpinan.


UniMAP Memperkenalkan Sukan Tekbol di Perlis

Arau – Universiti Malaysia Perlis (UniMAP) dengan kerjasama Tenaga Nasional Berhad (TNB) dan Persatuan Teqball Negeri Perlis memperkenalkan sukan tekbol kepada pelajar menerusi Kejohanan Teqball Sekolah-Sekolah Menengah Negeri Perlis (Bawah 18 Tahun).

Timbalan Naib Canselor Hal Ehwal Pelajar dan Alumni UniMAP merangkap Pengerusi Penaja Persatuan Teqball Negeri Perlis berkata,

Kejohanan ini akan dilaksanakan selepas sambutan perayaan Aidilfitri untuk mencungkil dan memilih bakat baharu bagi mewakili Perlis pada peringkat kebangsaan dan antarabangsa.

Majlis perasmian kejohanan yang julung kali diadakan telah disempurnakan oleh Raja Muda Perlis merangkap Canselor UniMAP, Tuanku Syed Faizuddin Putra Jamalullail yang diadakan di perkarangan Pusat Teratak Jagaan Rahmat, Mata Ayer, hari ini.

Hadir sama ialah Presiden merangkap Ketua Pegawai Eksekutif TNB, Datuk Indera Ir. Baharin Din dan Pengarah Jabatan Pendidikan Negeri Perlis (JPN), Naharudeen Othman.

Dalam usaha memperkenalkan sukan tekbol di negeri ini, Prof. Dr. Mohd Fo’ad berkata, TNB telah menyumbang sebanyak RM3000 untuk tujuan penganjuran kejohanan tekbol.

Tambah Prof. Dr. Mohd Fo’ad, “pihak TNB yang diwakili oleh Datuk Indera Ir. Baharin turut menyerahkan piala pusingan kepada kami.”

Dalam majlis sama, demonstrasi permainan tekbol turut diadakan oleh staf Pusat Sukan dan Rekreasi UniMAP bersama wakil daripada Kelab Kilat TNB Perlis.


Pasukan Woodball Perlis Menempa Kejayaan

Untuk mendapatkan maklumat terkini, ikuti kami melalui Telegram


PATI Beban kepada Negara

Mengapa sempadan negara begitu mudah dibolosi dan mengapa Malaysia menjadi pilihan Pendatang Asing Tanpa Izin (PATI)?

Dua persoalan ini pasti akan berlegar di benak rakyat Malaysia apabila isu PATI tidak pernah ada jalan penyelesaiannya. Memasuki negara ini secara haram, tinggal melebihi tempoh, meneroka dan membina penempatan haram, serta bebas melakukan aktiviti seperti berniaga, menunjukkan seolah-olah mereka kebal kepada undang-undang negara.

Jawapan yang sering kita dengar, sudah pasti ada pihak yang melindungi mereka, membawa masuk mereka secara haram dan mendapat imbuhan mudah dalam bentuk rasuah oleh agensi penguatkuasaan dikatakan antara punca mengapa isu PATI ini tidak pernah selesai.

Data Bank Dunia pada tahun 2017 menganggarkan bahawa antara 1.23 juta orang hingga 1.46 juta orang warga asing tanpa dokumen berada di Malaysia. Sementara itu, agensi berita Reuters pula melaporkan bahawa terdapat kira-kira dua juta lagi warga asing dengan dokumen sah. Itu data yang dikeluarkan mengambil tempoh enam tahun yang lalu dan berdasarkan kepada perkembangan semasa, jumlah PATI pada ketika ini mungkin jauh lebih besar jumlahnya dan jika dibiarkan pastinya akan menyumbang kepada lebih banyak kerugian kepada negara dalam tempoh jangka masa yang panjang.

Di bawah program pengampunan dan pulang secara sukarela yang diperkenalkan oleh kerajaan pada tahun 2021, sebanyak 90 ribu PATI telah dihantar pulang secara sukarela. Namun begitu, jumlah mereka yang tinggal secara haram dan enggan menyertai program tersebut besar kemungkinan jauh lebih tinggi. Hal ini dapat dilihat berdasarkan jumlah mereka yang ditahan kerana tidak mempunyai dokumen yang sah atau tinggal melebihi tempoh dalam beberapa operasi yang dijalankan oleh pihak berkuasa baru-baru ini.

Lebih menakutkan lagi apabila terbongkarnya beberapa penempatan haram yang dibina oleh PATI dengan kemudahan yang serba lengkap seolah-olah menunjukkan mereka tidak sama sekali berhasrat untuk kembali ke negara asal mereka. Ketika program tersebut dilaksanakan, kerajaan berjaya mengutip sebanyak RM52 juta daripada denda yang dikenakan kepada PATI. Pada hakikatnya, kerajaan masih menanggung kerugian yang besar dalam bentuk hasil caj levi yang sepatutnya dibayar oleh pekerja berkenaan sekiranya mereka bekerja di negara ini secara sah.

Berdasarkan statistik  yang dikeluarkan oleh pihak Imigresen Malaysia, hasil daripada program tersebut, kerajaan mendapati bahawa anggaran kehilangan pendapatan negara mencecah RM100 juta hingga RM130 juta setahun dalam bentuk hasil caj levi yang sepatutnya dibayar oleh pekerja asing seandainya mereka memasuki dan bekerja secara sah di negara ini.

Sementara itu, Pelan Rekalibrasi PATI 2.0 di bawah Program Rekalibrasi Tenaga Kerja (RTK) yang diumumkan pada 10 Januari 2023, mendapati sebanyak 194 793 PATI telah berdaftar dengan membabitkan 17 053 orang majikan. Permohonan yang diterima melalui program itu membabitkan sebanyak 55 peratus daripada sektor pembinaan, sektor perkhidmatan (28 peratus), sektor perkilangan (enam peratus), sektor pertanian (enam peratus) dan sektor perladangan (lima peratus).

Data terbaharu ini menunjukkan bahawa PATI masih menjadi satu isu yang membebankan kerajaan dan menggugat kedaulatan negara. Keberadaan mereka di negara ini secara haram sebenarnya banyak merugikan negara selain memberikan impak kepada masalah sosial dan imej negara. Lebih merugikan kerajaan apabila keberadaan PATI yang tidak terkawal menyebabkan kerajaan tidak memperoleh sebarang bentuk cukai atau lain-lain caj perkhidmatan yang terpaksa ditanggung oleh penduduk tempatan. Malah mereka juga selesa menikmati segala kemudahan termasuk subsidi terhadap beberapa barangan kawalan yang khusus untuk rakyat di negara ini.

Serbuan ke atas dua buah penempatan haram PATI masing-masing di Nilai Spring dan Cyberjaya baru-baru ini menunjukkan bahawa isu ini perlu terus diberikan perhatian yang serius. Hal ini dikatakan demikian kerana kedua-dua penempatan ini sudah didiami lebih lapan tahun yang lalu dan yang lebih mengejutkan, penempatan ini turut dilengkapi dengan segala kemudahan termasuk sekolah yang menggunakan sukatan pelajaran dari negara asal mereka.

Terkini, sebuah lagi penempatan haram PATI di Bandar Ainsdale, Nilai, yang diserbu oleh Jabatan Imigresen Malaysia turut didiami oleh rakyat warga Indonesia, membuktikan bahawa jumlah mereka sebenarnya masih tinggi dan satu usaha berterusan bagi membendung kemasukan PATI ke negara ini perlu dilakukan dengan segera.

Dalam hal ini, kita tidak sewajarnya dibuai dengan sentimen dan emosi kemanusiaan, sebaliknya perlu mendaulatkan undang-undang seperti mana yang dilakukan oleh negara luar terhadap pendatang asing yang memasuki dan tanggal di negara mereka secara haram. Mereka bukan sahaja dikenakan hukuman yang berat, malah disenaraihitamkan daripada memasuki negara tersebut.

Apa-apa yang berlaku di negara ini, seolah-olah  PATI tidak takut dengan penguatkuasaan undang-undang malah bebas hidup umpama warga tempatan. Lebih mencurigakan lagi bagaimanakah mereka begitu berani meneroka bidang perniagaan sehingga mampu menguasai sektor tertentu sedangkan rakyat tempatan terbeban dengan pelbagai masalah akibat ketidaktentuan ekonomi dan pascapandemik COVID-19 dan mereka juga berharap kepada pelbagai bentuk bantuan daripada kerajaan. Pada hari ini, kita dapat melihat bagaimana sektor perniagaan peruncitan sudah dikuasai sepenuhnya oleh warga Aceh, perkhidmatan gunting rambut dikuasai warga dari India, penduduk Melayu Selatan Thailand mendominasi kedai makanan dan warga Pakistan sinonim dengan penjualan karpet dan kain.

Hakikatnya, kewujudan mereka secara tidak langsung menutup ruang perniagaan kepada rakyat tempatan dan perkara ini perlu ditangani secara serius. Jika dibiarkan, tidak hairanlah jika satu hari nanti kota-kota besar terutama di Kuala Lumpur bakal menyaksikan rakyat tempatan hanya mampu berniaga kecil-kecilan di kaki lima yang berdepan dengan pelbagai risiko dan tindakan undang-undang sedangkan warga asing mampu membuka kedai sendiri, malah mampu menyewa lot kedai yang dahulunya dimiliki oleh kaum Cina.

Apakah senario ini yang ingin kita lihat? Apakah ini imej Malaysia yang hendak ditunjukkan kepada pihak luar? Kita tidak perlu menuding jari untuk menyalahkan mana-mana pihak, tetapi apabila perkara ini dibiarkan tanpa adanya tindakan, pastinya akan menimbulkan beberapa tanggapan negatif rakyat tempatan terhadap pihak penguatkuasaan mahupun kerajaan.

Walaupun sudah banyak bukti wujudnya elemen rasuah dan mereka yang bersalah telah dijatuhkan hukuman, masalah ini masih belum bernoktah. Kakitangan awam yang terlibat secara langsung dalam menjaga kedaulatan negara perlu memikirkan kesan akan perbuatan mereka bukan sahaja kepada keselamatan negara tetapi juga kepada generasi akan datang.


Tiga Sekolah Terjejas Banjir di Johor Dibuka Semula

Untuk mendapatkan maklumat terkini, ikuti kami melalui Telegram

Petaling Jaya – Kementerian Pendidikan Malaysia (KPM) bakal membuka tiga buah sekolah di Johor yang terjejas akibat banjir dalam tempoh yang terdekat selepas keadaan sekolah selamat dan dibersihkan sepenuhnya untuk sesi persekolahan baharu.

Tiga sekolah terbabit ialah Sekolah Kebangsaan (SK) Sri Nasib Baik, Batu Pahat, SK Sri Mendapat dan SK Tanjong Sembrong, Parit Raja.

Timbalan Menteri Pendidikan, YB Lim Hui Ying berkata, KPM akan memastikan keselamatan diutamakan terlebih dahulu sebelum membuka operasi sekolah tersebut.

“KPM akan memastikan sekolah dibersihkan, perabot semua disediakan sebelum mula sesi persekolahan kelak untuk murid kembali ke sekolah.

“Apabila sudah selamat dan bersedia, kita akan memulakan sesi persekolahan dengan secepat yang mungkin,“ katanya dalam sidang media selepas melawat pembukaan Sekolah Jenis Kebangsaan Tamil (SJKT) PJS 1, Petaling Jaya, Selangor pada pagi ini.

Hadir sama ialah Guru Besar SJKT PJS 1, R. Rajaletchumy.

SJKT PJS 1 merupakan sekolah baharu yang memulakan operasi secara rasmi pada hari ini dengan kehadiran sebanyak 20 orang murid dan sekolah tersebut merupakan SJKT yang ke-100 di negeri Selangor.

Pada masa yang sama, YB Lim Hui Ying mengulas bahawa bilangan murid bakal bertambah berikutan keadaan sekeliling yang mempunyai kepadatan penduduk.

“Sekolah ini merupakan sebuah sekolah baharu yang mempunyai 24 bilik darjah. Walaupun hanya disertai oleh20 orang murid, tetapi kami percaya pada masa depan jumlah murid pasti akan bertambah. Kami ingin mengucapkan tahniah kepada guru besar dan guru. Semoga terus berusaha mengharumkan, membangunkan nama SJKT ini,” kata beliau.


YBM Tengku Temenggong Kelantan Berkenan Menyempurnakan Perasmian Majlis Penutupan Program Suara dari Lembah Harapan 2022

Kelantan –Yang Berhormat Mulia Tengku Temenggong Kelantan, Tan Sri Dato’ Haji Tengku Mohamad Rizam Tengku Abdul Aziz dan Yang Teramat Mulia Tengku Puan Temenggong Kelantan, Tunku Puan Sri Dato’ Hajah Noor Hayati Almarhum Tunku Abdul Rahman Putra al-Haj berkenan menyempurnakan perasmian Majlis Penutupan Program Suara dari Lembah Harapan 2022, anjuran Dewan Bahasa dan Pustaka (DBP) dengan kerjasama Jabatan Penjara Malaysia (JPM) dan Jabatan Pendidikan Negeri (JPN) Kelantan pada 10 pagi ini di Dewan Besar, Sektor Sumber dan Teknologi Pendidikan Negari Kelantan.

Dalam majlis ini, ucapan alu-aluan telah disempurnakan oleh YBhg. Datuk Abang Sallehuddin Abg. Shokeran, iaitu Ketua Pengarah DBP. Menurut beliau, program pada hari ini bertujuan untuk mendekatkan penghuni penjara kepada sastera yang diakui berupaya mendidik jiwa dan membina keinsanan manusia, sekali gus menyokong peranan penjara dalam memberikan program pemulihan yang bersesuaian kepada penghuni dan usaha Jabatan Penjara Malaysia untuk menjadikan institusi tersebut sebagai Pusat Pembangunan Ketamadunan Budaya Kemanusiaan.

Semoga menerusi aktiviti yang diadakan bukan sahaja dapat melahirkan penghuni yang berbakat, bahkan sekali gus melahirkan harapan dalam diri penghuni untuk membuktikan kepada masyarakat bahawa diri mereka boleh “dibina semula” dan dipulihkan. Saya ingin mengucapkan setinggi-tinggi terima kasih kepada JPM dan JPN Kelantan atas kolaborasi penganjuran program ini. Semoga kolaborasi ini akan berterusan dan diperkukuhkan lagi dari semasa ke semasa demi mencapai hasrat melahirkan anak bangsa yang bermoral, beradab dan berkeperibadian yang tinggi.

Sementara itu, ucapan penghargaan pula telah disempurnakan oleh YBhg. Dato’ Haji Abdul Aziz Abdul Razak, iaitu Timbalan Komisioner Jeneral Penjara Malaysia (Sektor Keselamatan dan Koreksional). Beliau merakamkan sekalung penghargaan dan terima kasih kepada semua pihak yang terlibat secara langsung atau tidak langsung dalam usaha mencungkil bakat dan kebolehan penghuni penjara dalam seni ekspresi teater, puisi, sajak dan bacaan naskhah seiring dengan program pemulihan JPM.

Sukacitanya saya ingin merakamkan syabas dan tahniah kepada 36 daripada 42 institusi penjara Malaysia yang menyertai empat kategori pertandingan dalam Program Suara dari Lembah Harapan ini. Semua penyertaan dibuat secara rakaman di institusi masing-masing dan dihantar menggunakan aplikasi “Google-drive” kepada DBP dan diadili oleh juri profesional. Majlis Penjurian dan sesi pascanilai (Post-mortem) turut diadakan di Stor Teater, DBP dengan menjemput semua jurulatih yang terlibat dari 36 institusi yang mengambil bahagian. Usaha ini menggambarkan kesungguhan DBP memberikan peluang kepada jurulatih dari institusi penjara yang terlibat bagi mendapatkan ulasan juri serta ruang bagi penambahbaikan.

Juara bagi Pertandingan Suara dari Lembah harapan 2022 bagi kategori Deklamasi Sajak telah dimenangi oleh Penjara Sungai Buloh dengan markah 317, bagi kategori Baca Naskhah pula dimenangi oleh SHG Keningau dengan markah 299, bagi kategori Lagu Puisi pula dimenangi oleh Penjara Kluang dengan markah 86 dan bagi kategori Teater 10 Minit pula dimenangi oleh Penjara Pengkalan Chepa yang memperoleh markah 79.

Majlis pada pagi ini turut meraikan penghuni muda yang berumur 24 tahun ke bawah di seluruh institusi di bawah JPM yang telah berjaya mengetengahkan bakat dan hasil karya mereka dalam pertandingan yang dilaksanakan seperti teater, deklamasi sajak, nyanyian lagu puisi dan baca naskhah.

Program ini dinamai Suara dari Lembah Harapan sebagai simbolik kepada institusi penjara atau “lembah harapan”, iaitu sebuah tempat yang menghimpunkan manusia yang pernah melakukan kesalahan dan kesilapan untuk dipulihkan dan diberikan harapan baharu untuk lahir sebagai manusia yang lebih berjiwa dan berakhlak terpuji.


SJKT PJS 1 Mula Beroperasi, 25 Murid Hadir ke Sekolah

Untuk mendapatkan maklumat terkini, ikuti kami melalui Telegram

Petaling Jaya – Sekolah Jenis Kebangsaan Tamil (SJKT) PJS 1 memulakan sesi persekolahan baharu dengan kehadiran sebanyak 25 orang murid.

Menurut Timbalan Menteri Pendidikan, YB Lim Hui Ying, sekolah tersebut merupakan sekolah baharu, yakni berada dalam senarai SJKT ke-100 di negeri Selangor.

Kehadiran YB Lim Hui Ying disambut oleh Guru Besar SJKT PJS 1, R. Rajaletchumy bersama guru-guru, murid-murid dan ibu bapa.

Rajaletchumy berkata, beliau sangat bersyukur kerana dapat memberikan khidmat kepada sekolah yang dilengkapi dengan pelbagai kemudahan yang diimpikan oleh setiap ibu bapa.

“Kami sebagai warga pendidik akan menggalas kehendak Kementerian Pendidikan Malaysia (KPM) bagi merealisasikan kemenjadian murid.

“Kita akan menjadikan mereka sebagai yang terbaik dari segi pendidikan, kokurikulum dan kemahiran,“ katanya ketika ditemui selepas lawatan Timbalan Menteri Pendidikan sempena pembukaan SJKT PJS 1, Petaling Jaya, Selangor pada hari ini.

Sementara itu, YB Lim Hui Ying turut menyampaikan cenderahati kepada murid dan turut melawat kelas di sekolah itu.

Tambah beliau, pihak sekolah perlu komited dalam memastikan hasrat KPM dapat dicapai walaupun sekolah berkenaan masih baharu.

“Sekolah ini dilengkapi dengan sebanyak 24 bilik darjah dan kemudahan asas lain seperti kantin, makmal, tempat menunggu bas dan pondok pengawal.

“Setakat ini, terdapat hanya 25 murid yang memulakan sesi persekolahan baharu.

“Walau bagaimanapun, berikutan tempoh yang terlalu singkat, terdapat ibu bapa yang masih menunggu pertukaran anak-anak ke sekolah ini,“ ujarnya.

Mengulas lanjut berkaitan dengan jumlah murid di sekolah berkenaan, guru besar sekolah itu menjangkakan kehadiran dan kemasukan murid akan mencecah sehingga 100 murid dalam tempoh dua minggu ini.


Penyelidikan Berimpak Tinggi Tingkatkan Kedudukan Terbaik Universiti

Kuala Lumpur – Penyelidikan berimpak tinggi dapat membantu kedudukan universiti pada tahap yang lebih baik, sekali gus meningkatkan kelangsungan pendidikan masa hadapan khususnya menerusi penghasilan jurnal.

Untuk meningkatkan keupayaan dan kepercayaan kepada Universiti Malaysia Perlis (UniMAP) dan Kolej Universiti Islam Perlis (KUIPs), kepekaan pengurusan terhadap permasalahan pelajar perlu dititikberatkan, selain kebajikan pelajar yang menjadi keutamaan.

“Monash University merupakan salah sebuah daripada 50 universiti terbaik di dunia.

Titah Raja Muda Perlis, Tuanku Syed Faizuddin Putra Jamalullail selepas berkenan mengadakan pertemuan dengan Timbalan Canselor Monash University dari Melbourne, Australia, Peter Young AM KC di Sunway Resort Hotel and Spa sebelum berlangsungnya Istiadat Konvokesyen Monash University Malaysia 2023.

Turut hadir bersama baginda ialah Raja Puan Muda Perlis, Tuanku Hajah Lailatul Shahreen Akashah Khalil yang juga merangkap Pro Canselor UniMAP.

Keberangkatan baginda disambut oleh Presiden merangkap Pro-Naib Canselor (Interim) Monash University Malaysia, Professor Matthew Gordon Nicholson, dan Ahli Majlis Universiti Geraldine Johns-Putra dan Naib Presiden (Pendidikan), Professor Beverley Joyce Webster.


Tiada Keberkatan dalam Amalan Riba

Untuk mendapatkan maklumat terkini, ikuti kami melalui Telegram

Pada 24 Februari 2023, Perdana Menteri, Dato’ Seri Anwar Ibrahim telah membentangkan belanjawan bagi tahun 2023 yang merupakan belanjawan semakan yang baharu bagi tahun ini kerana belanjawan yang disediakan pada tahun lepas tidak terpakai kerana Parlimen telah dibubarkan sebelum belanjawan tersebut dapat diluluskan.

Antara beberapa aspek belanjawan ini, yang bertemakan ‘Membangunkan Malaysia Madani’, termasuklah jumlahnya adalah paling besar dalam sejarah negara,iaitu sebanyak RM388.1 bilion. Daripada jumlah tersebut, lebih RM289.1 bilion diperuntukkan untuk perbelanjaan operasi, RM99 bilion untuk pembangunan dan RM2 bilion untuk kontingensi.

Terdapat pelbagai peruntukan dalam belanjawan ini yang mencerminkan usaha kerajaan untuk mentadbir ekonomi negara serta terus memajukannya. Dalam kalangan kementerian yang mendapat peruntukan yang signifikan, Kementerian Pendidikan mendapat peruntukan terbesar, iaitu sebanyak RM55.2 bilion, diikuti oleh Kementerian Kesihatan sebanyak RM36.3 bilion, Kementerian Dalam Negeri sebanyak RM18.5 bilion dan disusuli oleh Kementerian Pertahanan sebanyak RM17.7 bilion.

Peruntukan yang besar juga diberikan kepada Kementerian Pertanian untuk menggalakkan pelaburan dalam sektor ini dengan memberikan insentif, tanah, dana dan geran teknologi. Subsidi diberi kepada petani dalam sektor beras berjumlah RM1.6 bilion, di samping pemberian tunai sebanyak RM200 sebulan selama tiga bulan yang kesemuanya berjumlah RM228 juta.

Untuk membiayai semua perbelanjaan ini, kerajaan mengunjurkan akan memperoleh pendapatan berjumlah RM291.5 bilion. Sebahagian besar adalah daripada cukai, iaitu lebih RM205.6 bilion yang merupakan 11.3 peratus daripada Keluaran Dalam Negara Kasar (KDNK). Pendapatan sumber bukan cukai dianggarkan berjumlah RM67 bilion dan kebanyakan adalah dalam bentuk dividen dari Petronas, iaitu kira-kira RM35 bilion. Kerajaan juga dijangka menerima peruntukan berjumlah RM3 bilion dari KWAP dan RM5 bilion dividen dari Bank Negara Malaysia.

Sudah tentu pendapatan daripada sumber percukaian sangat bergantung kepada kemampuan rakyat Malaysia serta syarikat-syarikat yang beroperasi di negara ini membayar cukai. Kemampuan mereka pula sangat bergantung pada prestasi ekonomi negara. Jika ekonomi negara berkembang dengan pesat, kemampuan mereka akan bertambah. Jika berlaku sebaliknya, kemampuan mereka akan menurun dan kutipan cukai kerajaan juga akan menurun.

Namun begitu, ekonomi negara juga bergantung pada prestasi ekonomi dunia. Dalam hal ini, badan International Monetary Fund  (IMF) atau Tabung Kewangan Dunia melaporkan bahawa pertumbuhan ekonomi global akan masih berlaku pada tahun 2023, tetapi pada kadar yang lebih perlahan, iaitu 2.9 peratus berbanding dengan 3.2 peratus pada tahun 2022. Ramalan ini adalah berdasarkan andaian bahawa permintaan dalam ekonomi akan menjadi perlahan akibat beberapa faktor seperti konflik di Ukraine serta langkah Amerika Syarikat dan United Kingdom untuk menguncupkan ekonomi dalam usaha mereka menangani masalah inflasi yang agak serius di negara tersebut. Berdasarkan faktor di atas, ekonomi Malaysia dijangka berkembang sebanyak antara 4 dan 5 peratus sahaja.

Oleh sebab jumlah pendapatan negara adalah hanya RM291.5 bilion berbanding dengan perbelanjaan sebanyak RM388.1 bilion, hal ini bermakna belanjawan ini merupakan belanjawan defisit kerana saiz defisit adalah lebih kurang 5 peratus berbanding dengan KDNK. Hal ini juga bermakna kerajaan akan terpaksa berhutang sebanyak RM96.6 bilion untuk mendapatkan dana tambahan untuk membiayai perbelanjaan. Oleh itu, jumlah hutang terkumpul kerajaan akan meningkat lagi menjadikan jumlahnya RM1.2 trilion (atau lebih daripada 60% berbanding dengan KDNK negara). Malah jika dicampurkan tanggungan lain, jumlahnya adalah sebanyak RM1.5 trilion atau 81% berbanding dengan KDNK.

Sementara itu, bayaran faedah (kerana ini hampir kesemua hutang kerajaan adalah berbentuk riba) dianggarkan melebihi RM46 bilion atau 16% daripada jumlah pendapatan negara. Ini merupakan jumlah yang sangat besar, iaitu lebih besar daripada peruntukan untuk Kementerian Kesihatan, selain melebihi jumlah dividen yang diperoleh oleh kerajaan dari Petronas.

Walaupun memang benar hutang kerajaan sekarang berjumlah lebih daripada RM 1 trilion itu akibat daripada tindakan berhutang oleh kerajaan sebelum ini, namun yang paling minima kita berharap boleh dilakukan oleh kerajaan sekarang ialah tidak menambahkan lagi beban untuk hutang sedia ada kerana jumlahnya sudah menjadi tersangat besar.

Akan tetapi, apa-apa yang boleh kita andaikan ialah kerajaan perlu berasa bimbang jika perbelanjaan kerajaan dikurangkan daripada terus menambah hutang yang sedia ada. Pada masa yang sama, pengurangan kepada perbelanjaan kerajaan mungkin akan mengakibatkan ekonomi akan menguncup atau menjadi lebih perlahan. Walaupun situasi ini adalah baik untuk menjamin suasana ekonomi yang lebih stabil dalam tempoh jangka panjang, namun pada masa yang sama boleh menimbulkan reaksi negatif daripada rakyat dan boleh menjejaskan populariti kerajaan dalam kalangan pengundi.

Walau bagaimanapun, kita perlu mengingatkan pemimpin dan rakyat Malaysia tentang pesanan Allah SWT dalam al- Quran (surah al-Baqarah ayat 276-279) apabila Allah SWT telah mengisytiharkan perang kepada pengamal riba. Di samping itu, Allah SWT juga menyebut bahawa Dia akan menarik keberkatan daripada amalan riba dan menambah keberkatan kepada yang bersedekah. Sebagai rumusan, keadaan hutang negara yang semakin tinggi ini serta keadaan kita yang semakin terjebak ke dalam perangkap riba seharusnya membuatkan kita berasa bimbang tentang perkara yang akan berlaku terhadap negara pada masa akan datang.

Profesor Dr. Mohd Nazari Ismail, Profesor Kehormat di Fakulti Perniagaan dan Ekonomi, Universiti Malaya.


Program MDK Jadi Pilihan Aktiviti Minggu Pertama Persekolahan

Sentul – Program Majalah Dalam Kelas (MDK) menjadi pilihan Sekolah Kebangsaan (SK) Seri Nilam, Kuala Lumpur sebagai satu daripada aktiviti minggu pertama sesi persekolahan 2023/2024.

Program tersebut dianjurkan oleh pihak sekolah dengan kerjasama Bahagian Majalah, Dewan Bahasa dan Pustaka, sejajar dengan surat pekeliling Kementerian Pendidikan Malaysia yang mengarahkan agar tiada pembelajaran akademik diadakan sepanjang minggu pertama persekolahan.

“Program didik hibur seperti Program MDK ini sangat sesuai diadakan kerana menerapkan proses pembelajaran secara tidak langsung atau indirect learning yang boleh membentuk momentum dalam kalangan murid pada awal persekolahan.

“Jelas, arahan KPM yang terbaharu ini bertepatan dengan konsep transformasi pendidikan kebangsaan yang tidak menumpukan kepada pemerkasaan akademik semata-mata,” ujar Encik Azrul Zai Zainul Abidin selaku Guru Penyelaras Pembukaan Sekolah 2023/2024 SK Seri Nilam.

Sebanyak 130 orang murid tahun enam dan enam orang guru telah terlibat untuk menjayakan Program MDK yang diadakan selama tiga jam di Dewan Terbuka, SK Seri Nilam, pada hari ini.

Antara aktiviti yang dijalankan termasuklah taklimat majalah daripada sidang editor Dewan Pelajar, dan aktiviti secara dalam kumpulan seperti teka simpulan bahasa dan peribahasa, menghasilkan peta minda berdasarkan rencana majalah serta kuiz Menara Belon.


Sinar Baharu Rundingan Damai di Selatan Thailand

Untuk mendapatkan maklumat terkini, ikuti kami melalui Telegram

Besar harapan semua pihak, sama ada rakyat atau pemimpin antara kedua-dua buah negara bersempadan, iaitu Malaysia-Thailand untuk menamatkan konflik antara puak pemisah Melayu-Islam dengan kerajaan Thailand yang telah memakan masa berpuluh-puluh tahun lamanya.

Hal ini penting untuk mencapai keamanan dan menyelesaikan konflik puak pemisah di wilayah Selatan Thailand yang majoriti penduduknya Islam. Sejak tercetusnya konflik pada tahun 2004, lebih 7300 jiwa telah terkorban dalam pertempuran antara pasukan Thailand dengan puak pemisah. Sementara itu, 13 500 orang tercedera dalam kes keganasan yang berlaku di serata wilayah berkenaan, menurut Deep South Watch sebuah badan pemikir tempatan.

Puak pemisah telah berjuang menuntut empat buah wilayah, iaitu Narathiwat, Yala, Pattani dan Sanggora yang majoritinya penduduk Melayu Muslim. Wilayah ini adalah sebahagian daripada kerajaan Kesultanan Pattani yang diserahkan kepada Thailand dalam Perjanjian Bangkok 1909 oleh British.

Perdana Menteri Malaysia, Dato’ Seri Anwar Ibrahim sewaktu dalam lawatannya ke Thailand baru-baru ini berjanji akan menyelesaikan masalah yang berkaitan dengan konflik di Selatan Thailand.

“Saya hadir ke sini dengan mesej yang amat jelas bahawa kerajaan Malaysia tidak akan bertolak ansur terhadap sebarang bentuk keganasan bagi menyelesaikan apa-apa jua konflik. Kami akan menggunakan hak kami sebagai rakan dan keluarga bagi kedua-dua negara, iaitu Malaysia dan Thailand, serta ASEAN, bagi meluahkan kebimbangan kami, dan pada masa yang sama kami sedar bahawa isu di Selatan Thailand merupakan isu dalam negara Thailand,” jelas beliau.

Tegas beliau, adalah menjadi kewajipan Malaysia sebagai jiran dan keluarga yang baik untuk melakukan apa-apa sahaja yang diperlukan untuk memudahkan proses perdamaian. Oleh sebab itulah Malaysia bersetuju untuk melantik fasilitator yang boleh diterima, iaitu seorang pesara ketua angkatan tentera untuk membantu. Perdana Menteri memaklumkan bahawa beliau dan Perdana Menteri Thailand, Prayuth Chan-Ocha telah membincangkan isu tersebut dalam usaha mencapai keamanan yang berkekalan bagi kedua-dua negara.

Beliau berharap dengan pelantikan mantan Ketua Angkatan Tentera Malaysia, Tan Sri Zulkifli Zainal Abidin sebagai fasilitator untuk proses tersebut dan menyatakan tugas Malaysia sebagai tetangga dan keluarga yang baik untuk melakukan apa-apa yang diperlukan untuk proses tersebut. Prayuth juga berikrar bahawa kerjasama ini akan membantu mengatasi masalah di daerah yang bergolak, khususnya pembangunan ekonomi yang lebih besar menerusi peningkatan jalinan hubungan antara kedua-dua negara.

Penganalisis hubungan antarabangsa juga berharap di bawah kepimpinan Dato’ Seri Anwar Ibrahim, situasi ini akan memberikan nafas baharu kepada usaha rundingan damai yang dijalankan antara kerajaan Thailand dengan kumpulan pemisah di Selatan Thai dengan menjadikan Kuala Lumpur sebagai perantara, terutamanya kerana minat mendalam beliau terhadap isu dan wilayah berkenaan yang berkongsi sempadan dengan Malaysia.

“Sebab itulah kami telah bersetuju untuk melantik fasilitator yang boleh diterima semua daripada mantan panglima angkatan tentera yang telah bersara, yang dikenali untuk melaksanakan tugas dan mencari jalan membantu usaha perdamaian,” tegas Perdana Menteri. Dato’ Seri Anwar Ibrahim merujuk kepada satu daripada inisiatif dasar luar negara pertamanya sebagai Perdana Menteri dengan menukar fasilitator Malaysia bagi rundingan damai yang disertai wakil kerajaan Thailand dan pihak pemberontak yang diketuai Barisan Revolusi Nasional (BRN). Beliau menggantikan mantan Ketua Polis Negara, Tan Sri Abdul Rahim Noor sebagai fasilitator rundingan damai itu dengan Tan Sri Zulkifli Zainal Abidin yang merupakan mantan Panglima Tentera Darat Malaysia. BRN merupakan puak pemisah paling berpengaruh di wilayah tersebut yang berjuang untuk mewujudkan sebuah negara merdeka bagi orang Melayu-Islam yang membentuk majoriti di wilayah selatan itu.

Antara gerakan puak pemisah yang lain ialah Pertubuhan Pembebasan Pattani Bersatu (PULO), Barisan Islam Pembebasan Pattani (BIPP), Gerakan Islam Pattani (GIP) dan beberapa lagi pertubuhan kecil.

“Saya secara peribadi dikenali oleh banyak rakan-rakan di wilayah selatan, dan kita akan berusaha menangani defisit kepercayaan ini, serta kebimbangan mengenai isu agama dan budaya,” jelas Dato’ Seri Anwar Ibrahim. Prayuth yang menerajui sesi taklimat bersama-sama Dato’ Seri Anwar Ibrahim turut mengesahkan mengenai kerjasama kedua-dua negara dalam isu Selatan Thailand menurut satu kenyataan bersama. Prayuth telah bersetuju untuk memperkukuh jalinan kerjasama dalam pengurusan keselamatan sempadan bagi memerangi aktiviti jenayah rentas sempadan dan aktiviti haram lain.

Kedua-dua pemimpin berkenaan turut mengulangi mengenai peri pentingnya mempromosikan keamanan dan keselamatan di kawasan sempadan kedua-dua negara dengan mempertingkatkan lagi pembangunan sosioekonomi yang mampan, seimbang dan inklusif di wilayah-wilayah sempadan. Dalam laporan Bernama, Profesor di National War College di Washington (AS) yang juga Profesor di Georgetown University, Dr. Zachary Abuza berkata, Perdana Menteri telah mengambil langkah bijak dengan melantik bekas panglima tentera Tan Sri Zulkifli Zainal Abidin sebagai fasilitator baharu. Sebagai bekas ketua angkatan tentera, tentera Thailand akan lebih selesa berbincang dengan tan Sri Zulkifli Zainal Abidin.

Dr. Zachary Abuza menyifatkan bahawa Dato’ Seri Anwar Ibrahim sangat mengambil berat tentang konflik di Selatan Thailand dan sentiasa mahu melakukan perkara yang betul untuk menyelesaikan konflik itu. Namun begitu, terpulanglah kepada kerajaan Thailand sama ada bersetuju memberikan autonomi atau pemerintahan sendiri di selatan negara itu, terutamanya selepas berlakunya rampasan kuasa oleh tentera pada tahun 2014, memandangkan kini pemusatan lebih kepada aspek politik negara itu.

Menurut media yang sama, Kerajaan Thailand dan BRN sedang merangka draf perjanjian termasuklah gencatan senjata agar rundingan damai dapat diteruskan dengan lebih lanjut. Dalam satu kenyataan, BRN berkata draf itu mengandungi syarat seperti gencatan senjata dan jaminan keselamatan dan kekebalan wakil BRN yang akan kembali ke tanah air untuk mengadakan konsultasi dengan penduduk tempatan.

Ketua Fasilitator Kerajaan Malaysia bagi Proses Dialog Damai Selatan Thailand, Tan Sri Zulkifli Zainal Abidin menegaskan bahawa agama bukan punca kepada keganasan di Selatan Thailand.

“Keganasan yang berlaku di Selatan Thailand berlaku berikutan tindakan radikal segelintir individu yang mahu melakukan keganasan atas nama agama,” jelas beliau ketika perjumpaan dengan wakil-wakil penganut agama Buddha dari empat buah wilayah di Selatan Thailand di Wat Chang Hai di Khok Pho, Pattani. Beliau menyatakan bahawa Malaysia sentiasa komited dalam memudah cara kerajaan Thailand dan masyarakat Pattani di wilayah sempadan Selatan Thailand melalui meja rundingan.

Beliau dilaporkan mengadakan kunjungan hormat ke atas Jeneral Wanlop Ruksanaoh yang mengetuai Panel Dialog Keamanan bagi Wilayah Sempadan Selatan Thailand (PEDP).

“Walaupun konflik di Selatan Thailand merupakan isu dalaman Thailand, namun Malaysia sebagai jiran yang mempunyai hubungan erat mahu memudah cara dan membantu menyelesaikan konflik itu,” jelas beliau. Tan Sri Zulkifli Zainal Abidin turut menyarankan bahawa semua pihak menyokong proses rundingan damai antara pihak kerajaan Thailand dengan BRN yang bertujuan untuk mencari penyelesaian bagi menamatkan konflik.

Proses Dialog Damai Selatan Thailand antara kerajaan Thailand dengan kumpulan pejuang kini memasuki tahun ke-10. Proses itu bermula apabila bekas Perdana Menteri, Yingluck Shinawatra meminta Malaysia menjadi orang tengah dalam menyelesaikan konflik di Selatan Thailand. Berikutan itu, satu Konsensus Am (General Consensus) antara kerajaan Thailand dengan BRN termeterai pada 28 Februari 2013.

Menurut laporan media tempatan, Menteri Luar, Datuk Seri Dr. Zambry Abd Kadir menjelaskan bahawa Malaysia akan menyerahkan kebijaksanaan kedua-dua pemimpin tersebut dalam pertemuan empat mata bagi membincangkan perkara yang akan menjadi kepentingan bersama dan strategik bagi kedua-dua pihak. Beliau berpandangan demikian sebagai mengulas harapan besar banyak pihak untuk melihat Malaysia yang berperanan sebagai fasilitator bagi proses dialog damai itu, terutamanya peranan Perdana Menteri sendiri untuk membantu dalam memangkinkan proses rundingan damai di Selatan Thailand itu.


RUU Warga Emas Utamakan Isu Penderaan dan Pengabaian

Untuk mendapatkan maklumat terkini, ikuti kami melalui Telegram

Kuala Lumpur – Rang Undang-Undang (RUU) Warga Emas yang bakal dibentangkan pada tahun 2024 akan mengutamakan isu penderaan dan pengabaian dalam kalangan warga emas.

Selain itu, isu perlindungan sosial dan kewangan, serta isu pengurusan harta warga emas juga menjadi skop tumpuan dalam penggubalan RUU tersebut, seperti yang dijelaskan oleh Pengarah Institut Penyelidikan Penuaan Malaysia (MyAgeing), Universiti Putra Malaysia, Profesor Ir. Dr. Siti Anom Ahmad melalui rancangan Malaysia Petang Ini anjuran Bernama TV, baru-baru ini.

“Pengabaian dan penderaan warga emas dilakukan tanpa ada sebarang tindakan atau akta khas yang boleh diguna pakai.

“Akta sedia ada sekarang, iaitu Akta Keganasan Rumahtangga, hanya memfokuskan keganasan fizikal, tetapi kita tahu bahawa penderaan terhadap warga emas juga merangkumi penderaan kewangan, emosi dan psikologi,” ujar beliau.

Menurutnya lagi, ketiadaan peruntukan undang-undang yang membentuk perlindungan bagi warga emas menjadi punca utama berlakunya kes pengabaian dan penderaan ini.

Beliau menegaskan bahawa penggubalan RUU Warga Emas ini merupakan satu langkah yang sangat positif bagi negara, lebih-lebih lagi apabila negara sekarang berada dalam fasa persediaan menuju negara tua menjelang tahun 2030.

Sementara itu, Profesor Ir. Dr. Siti Anom juga turut memaklumkan bahawa Kementerian Pembangunan Wanita, Keluarga dan Masyarakat (KPWKM) mengundang pihak MyAgeing sebagai ahli jawatankuasa penggubal RUU tersebut.

“Saya percaya, jawatankuasa inilah yang akan membincangkan secara holistik dan komprehensif tentang perkara yang perlu dimasukkan dalam RUU Warga Emas ini,” kata beliau.

Pada akhir rancangan, beliau sempat menjelaskan beberapa inisiatif yang dilaksanakan oleh MyAgeing untuk meningkatkan sistem sokongan terhadap warga emas seperti mengadakan program yang berkaitan dengan kewangan, kesihatan, literasi digital dan pendidikan sepanjang hayat.


Sumpah dan Taat Setia Ahli Dewan Negara

Bersempena dengan Majlis Angkat Sumpah Senator yang diadakan di Dewan Negara pada 20 Mac 2023, sebanyak 16 orang Yang Berhormat Ahli Dewan Negara yang baharu telah melafazkan taat setia dan sumpah jawatan di hadapan Yang Dipertua Dewan Negara, YB Senator Tan Sri Dato’ Seri Utama Dr. Rais Yatim.

Mereka ialah Yang Berhormat Senator Dr. Lingeshwaran a/l Dato’ Seri R. Arunasalam; Yang Berhormat Senator Tuan Amir bin Ghazali; Yang Berhormat Senator Tuan Haji Hussin bin Ismail; Yang Berhormat Senator Tuan Haji Abdul Nasir bin Haji Idris; Yang Berhormat Senator Tuan Musoddak bin Ahmad; Yang Berhormat Senator Dato’ Sri Anifah bin Aman @ Haniff Amman; Yang Berhormat Senator Tuan Isaiah a/l D Jacob; Yang Berhormat Senator Tuan Manolan bin Mohamad; Yang Berhormat Senator Tan Sri Dato’ Low Kian Chuan; YB Senator Prof. Datuk Seri Dr. Awang bin Sariyan; Yang Berhormat Senator Datuk Wira Dr. Mohd Hatta bin Md Ramli; Yang Berhormat Senator Dato’ Sivaraj a/l Chandran; Yang Berhormat Senator Tuan Mohd Hasbie bin Muda; Yang Berhormat Senator Tuan Abun Sui Anyit; Yang Berhormat Senator Puan Noorita binti Sual; dan Yang Berhormat Senator Tuan Roderick Wong Siew Lead.

Menurut Yang Dipertua Dewan Negara, YB Senator Tan Sri Dato’ Seri Utama Dr. Rais Yatim,

Dengan kemasukan Ahli-ahli Yang Berhormat sebanyak 16 orang ini, Dewan Negara kini mempunyai 64 orang ahli dan adalah diharapkan perjuangan kita sebagai anggota Dewan Negara benar-benar dapat kita laksanakan mengikut lunas dan Perlembagaan.

Yang berikut merupakan ucapan Yang Dipertua Dewan Negara, YB Senator Tan Sri Dato’ Seri Utama Dr. Rais Yatim.

i. Setiap Ahli harus gemar dan kuat membaca;

ii. Meneliti setiap isu dan rang undang-undang;

iii. Menyalurkan buah fikiran demi kebaikan Malaysia; dan

iv.  Tanggungjawab membina negara bangsa.


Waspada Sindiket Penipuan Pekerjaan

Untuk mendapatkan maklumat terkini, ikuti kami melalui Telegram

Sukar mendapatkan pekerjaan dengan gaji yang lumayan menjadi punca utama ada dalam kalangan rakyat di negara ini yang mengambil keputusan untuk mencari peluang pekerjaan di luar negara. Jika keputusan itu tepat dan pekerjaan yang diperoleh sah dari segi undang-undang di negara yang terlibat, hal itu sudah pastinya menggembirakan apatah lagi hajat untuk mendapatkan gaji yang lumayan menjadi kenyataan.

Walau bagaimanapun, tidak semua pencari kerja yang menanam impian bekerja di luar negara dengan gaji yang lumayan bernasib baik dengan benar-benar memperoleh pekerjaan yang dijanjikan. Hal ini dikatakan demikian kerana, ada dalam kalangan rakyat Malaysia yang menjadi mangsa penipuan pekerjaan. Lebih malang apabila mereka terjerat dalam sindiket penipuan pekerjaan yang menjerumuskan mereka ke kancah jenayah yang lain.

Kisah menakutkan yang diceritakan oleh seorang mangsa sindiket penipuan pekerjaan, iaitu rakyat Malaysia yang diseludup ke Myanmar, namun berjaya melarikan diri membuktikan bahawa sindiket penipuan pekerjaan ini amat membimbangkan, perlu dibendung, dan seharusnya membuka mata banyak pihak untuk lebih berhati-hati dalam membuat keputusan untuk bekerja di luar negara.

Remaja berusia 20 tahun itu menceritakan bagaimana dirinya melalui penderitaan selama empat bulan dengan dipaksa bekerja di sebuah bangunan empat tingkat yang dipagari dengan tembok berkawat besi dengan hanya ada satu sahaja laluan keluar dan masuk  ke bangunan tersebut. Remaja tersebut bersama-sama 15 orang lagi warganegara Malaysia yang berusia antara 18 tahun hingga 26 tahun turut dikawal selama 24 jam oleh kumpulan lelaki yang lengkap bersenjata.

Pada awalnya kami dijanjikan tawaran menarik untuk bekerja di Singapura sebagai pengemas hotel. Walau bagaimanapun, hal itu tidak berlaku apabila kami menaiki kapal terbang dari Johor ke Bangkok dan terus dibawa ke sempadan Thailand-Myanmar.

Tambah remaja tersebut, mereka dipaksa bekerja sebagai penipu secara dalam talian  (scammer) untuk menjerat mangsa dengan tumpuan mangsa dari negara Eropah. Mereka direkrut dengan cara menawarkan pelbagai barangan dan hadiah dengan harga yang murah sebelum meminta mangsa menekan pautan palsu. Selepas mangsa mengikut arahan yang diberikan, mereka akan menggodam akaun mangsa dengan memindahkan wang mangsa ke akaun sindiket.

Sepanjang empat bulan menjadi tawanan sindiket tersebut, remaja berkenaan turut menceritakan bagaimana mereka dipukul dan dipaksa makan makanan tidak halal seperti babi dan tikus, selain dipaksa bekerja lebih daripada 15 jam. Bagi mangsa wanita pula, mereka dijadikan hamba seks dan turut dipaksa menggodam akaun secara dalam talian.

Walau bagaimanapun, penderitaan remaja ini berakhir apabila dirinya dan lima orang lagi rakyat Malaysia yang berjaya diselamatkan daripada sindiket penipuan pekerjaan pada Disember 2022 berjaya  dibawa pulang dengan bantuan Kementerian Luar Negeri (KLN).

Hal yang demikian juga dengan kisah dua orang remaja berusia awal 20-an yang kononnya mendapat tawaran pekerjaan dengan gaji yang lumayan di Singapura daripada seorang lelaki yang dikenali menerusi media sosial. Hal itu menjerat remaja tersebut apabila mereka tidak dihantar ke Singapura, sebaliknya ke sempadan Thailand-Myanmar. Setibanya di sana, pasport kedua-dua remaja tersebut dirampas dan mereka di bawa ke Mae Sot dan diseludup melalui jalan tikus dan ditempatkan di KK Garden Myanmar dan dipaksa bekerja sebagai penipu secara dalam talian.

Nasib yang baik ternyata menyebelahi kedua-dua remaja ini apabila mereka dilepaskan oleh kumpulan sindiket tersebut selepas “menghidu” bahawa gerak-geri mereka berjaya dikesan oleh pihak berkuasa.

Pada hakikatnya, kes yang dipaparkan bukanlah kes pertama membabitkan sindiket penipuan pekerjaan yang didedahkan oleh media di negara ini. Sudah banyak kes demi kes yang menggerunkan dilaporkan dan seharusnya menjadi pengajaran besar untuk rakyat Malaysia agar lebih waspada untuk mempercayai tawaran kerja di luar negara yang menawarkan gaji mencecah lima angka.

Faktor Terjebak Sindiket Penipuan Pekerjaan

Daripada perkongsian pengalaman mangsa, kesemua mereka yang terlibat mengambil keputusan untuk bekerja di luar negara selepas tertarik dengan tawaran yang diberikan, iaitu gaji lumayan yang mencecah puluhan ribu dan pelbagai kemudahan yang menarik, antaranya termasuklah disediakan tempat tinggal yang selesa, disediakan makan dan minum, tiket penerbangan percuma, kemudahan cuti dan perubatan yang menarik.

Menurut Duta Malaysia ke Kemboja, Datuk Eldeen Husaini Mohd Hashim,

Tawaran kerja dengan gaji lumayan yang mencecah antara AS$2000 hingga AS$4000 (RM9000-18 000), selain tidak cakna dengan berita semasa menjadi antara punca ratusan rakyat Malaysia terjerat dengan sindiket penipuan pekerjaan di Kemboja.

Tambahnya lagi, tawaran berkenaan biasanya disebarkan melalui media sosial seperti Facebook, Telegram dan WhatsApp. Beliau turut membahagikan mangsa penipuan pekerjaan kepada dua kategori, iaitu yang pertama yang mempunyai sijil seperti diploma, manakala yang kedua ialah golongan muda yang berusia belasan tahun hingga mereka yang berumur lingkungan 30-an dan tidak memiliki sebarang kelayakan pendidikan.

“Kategori pertama ini akan sampai di Kemboja lengkap dengan surat tawaran kerja seolah-olah daripada syarikat sebenar, tetapi selepas tiba di negara berkenaan mereka akan dipaksa bekerja dengan sindiket. Walau bagaimanapun, kategori ini sedikit sahaja bilangan mangsanya, iaitu membabitkan satu atau dua kes”.

Tambahnya lagi, kategori kedua melibatkan mangsa yang paling ramai dan biasanya mereka ini tidak berpelajaran atau yang terdesak kerana berhadapan dengan masalah ekonomi, masalah keluarga dan sebagainya. “Kita nampak trend ini meningkat selepas pandemik COVID-19, sebab ramai yang hilang pekerjaan maka sindiket mengambil kesempatan,“ katanya dalam temu bual bersama Bernama.

Pada September 2022, kerajaan menerusi KLN berjaya menyelamatkan dan membawa pulang sebanyak 15 orang rakyat Malaysia yang menjadi mangsa sindiket penipuan tawaran pekerjaan di Kemboja. Kejayaan itu menjadi tumpuan media tempatan dengan pelbagai pengalaman hitam yang dilalui oleh mangsa yang terlibat turut didedahkan kepada umum.

Usaha tersebut bukanlah usaha pertama yang dilakukan oleh kerajaan dalam menyelamatkan rakyat Malaysia yang menjadi sindiket penipuan pekerjaan. Hal ini dikatakan demikian kerana hingga 21 September 2022, sebanyak 301 kes sindiket penipuan pekerjaan dilaporkan membabitkan empat buah negara, iaitu Kemboja, Laos, Myanmar dan Thailand. Daripada jumlah tersebut, sebanyak 168 orang mangsa telah berjaya diselamatkan dan di bawa pulang ke tanah air. Sementara itu, sebanyak 34 orang mangsa lagi masih ditahan di depoh tahanan imigresen, manakala baki sebanyak 99 orang masih dikesan oleh pihak berkuasa negara berkenaan.

Menurut Menteri KLN, Dato’ Sri Saifuddin Abdullah, KLN amat prihatin dan memandang serius mengenai nasib warganegara Malaysia yang menjadi mangsa sindiket penipuan tawaran pekerjaan di luar negara. Beliau turut mengadakan perbincangan secara maya bersama-sama Duta/Kuasa Usaha Sementara Malaysia di Myanmar, Kemboja, Laos, dan Thailand bagi memperincikan langkah-langkah yang lebih lanjut dalam menggiatkan usaha menyelamatkan warganegara Malaysia yang terbabit.

Semak dan Rujuk Kementerian Sumber Manusia dan Jabatan Tenaga Kerja

Setiap tawaran pekerjaan khususnya di luar negara yang menawarkan gaji lumayan yang mencecah puluhan ribu perlu disemak terlebih dahulu kesahihannya dengan Kementerian Sumber Manusia (KSM) dan Jabatan Tenaga Kerja (JTK).

Timbalan Menteri Sumber Manusia, Mustapha @ Mohd Yunus Sakmud, berkata langkah itu dapat membantu untuk mengesahkan kesahihan ejen pekerjaan yang membuat tawaran pekerjaan bagi mengelakkan mereka daripada menjadi mangsa penipuan dan pemerdagangan manusia.

“Tawaran gaji yang lumayan serta meragukan dan membabitkan syarikat yang tak dikenali atau kukuh, kita perlu selidik dengan teliti terlebih dahulu latar belakang penawar pekerjaan ini. Rakyat negara ini perlu berhati-hati. Isu penipuan pekerjaan luar negara membabitkan sindiket yang menyasarkan rakyat negara ini kini juga semakin membimbangkan,“ katanya.

Keseriusan kerajaan menangani isu ini mengakibatkan negara dianggarkan terpaksa menanggung kerugian sehingga RM500 juta pada setiap tahun. Menteri Komunikasi dan Digital, Fahmi Fadzil berkata, paling menyedihkan apabila  duit simpanan mangsa yang terpedaya turut tergadai. Maka itu, rakyat Malaysia diingatkan supaya berhati-hati dengan sindiket penipuan pekerjaan ke luar negara.


Agenda Pembinaan Negara Belum Selesai- Senator Datuk Seri Dr. Awang Sariyan

Untuk mendapatkan maklumat terkini, ikuti kami melalui Telegram

Senator Datuk Seri Dr. Awang telah mengambil bahagian dalam Sesi Perbahasan Usul Menjunjung Kasih kepada Yang di-Pertuan Agong (YDPA) menerusi titah ucapan baginda semasa pembukaan penggal ke-15 Parlimen Malaysia.

Yang berikut merupakan ucapan Senator Datuk Seri Dr. Awang Sariyan:

Di sini bumi dipijak di sini langit dijunjung.

Saya mohon menyokong usul menjunjung kasih kepada titah diraja Yang di-Pertuan  Agong. Demikianlah usul daripada Senator Datuk Seri Dr. Awang Sariyan semasa sesi pembukaan penggal ke-15 Parlimen Malaysia khususnya di Dewan Negara.


Merapatkan Jurang Digital demi Pendidikan Berkualiti

Semenjak penularan pandemik COVID-19 kira-kira tiga tahun lalu, kaedah penyampaian dalam aspek pendidikan telah berubah, iaitu daripada kelas fizikal kepada pembelajaran secara dalam talian. Dalam konteks ini, sama seperti negeri lain di Malaysia, Sabah juga menerima pelaksanaan pembelajaran secara dalam talian. Laporan Perbelanjaan Isi Rumah pada tahun 2019 yang dikeluarkan oleh Jabatan Perangkaan Malaysia (DOSM) mendedahkan bahawa Sabah merupakan antara negeri termiskin di Malaysia dengan purata perbelanjaan penggunaan isi rumah yang terendah berbanding dengan negeri lain.

Selain itu, kajian yang sama juga mendedahkan bahawa peratus kemiskinan mutlak di Sabah adalah yang tertinggi di Malaysia, iaitu sebanyak 19.5%. Hal ini secara tidak langsung akan memberikan kesan kepada akses pendidikan untuk golongan muda. Sebelum ini, antara masalah yang dihadapi oleh pelajar di Sabah melibatkan capaian Internet, bilangan guru yang tidak mencukupi dan kekurangan kemudahan di sekolah. Kedatangan wabak COVID-19 pada ketika itu telah memburukkan lagi keadaan.

Terdapat beberapa inisiatif yang diambil oleh kerajaan untuk meningkatkan lagi capaian Internet bagi memudahkan murid untuk mengikuti aspek pengetahuan digital. Sebagai contoh, Pelan Gentian Optik dan Kesalinghubungan Negara (NFCP) 2019-2023 menetapkan beberapa sasaran seperti mencapai sebanyak 20% ketersediaan Internet pada sub-premis dan kawasan luar bandar dan sebanyak 70% rangkaian gentian termasuk di sekolah-sekolah menjelang tahun 2022. Idea yang sama turut ditegaskan dalam Pelan Pembangunan Pendidikan Malaysia 2013-2025, di bawah 11 anjakan transformasi sistem yang dicadangkan oleh Kementerian Pendidikan Malaysia (KPM), iaitu menyediakan akses Internet dan persekitaran pembelajaran maya melalui program 1BestariNet untuk 10 000 buah sekolah. Hal ini sejajar dengan Matlamat Pembangunan Mampan (SDG) 2016-2030 yang diperkenalkan oleh Pertubuhan Bangsa-Bangsa Bersatu (PBB), iaitu Matlamat 4 yang melibatkan kualiti pendidikan.

Akan tetapi, Sabah kelihatan belum bersedia sepenuhnya untuk menerima perubahan drastik daripada kelas fizikal kepada pembelajaran dalam talian dalam tempoh yang singkat. Kesan daripada penularan COVID-19 yang membawa kepada penutupan sekolah beberapa tahun lalu, menunjukkan bahawa wujudnya jurang perbezaan yang besar dari segi pembelajaran atas talian atau “pembahagian digital“ dalam kalangan negeri di Malaysia.

Kini kita telah berada dalam tahun 2023, namun inisiatif itu masih belum mencapai matlamatnya dan beberapa buah sekolah di kawasan pedalaman di Sabah masih belum mendapat capaian Internet seperti yang dijanjikan. Sebagai contoh, kadar penembusan jalur lebar bagi setiap 100 orang penduduk mengikut negeri menunjukkan bahawa semua negeri di Semenanjung Malaysia dan Sarawak mempunyai kadar penembusan jalur lebar lebih 100 peratus dan ke atas kecuali Sabah dengan jumlah 81.2%, yang disifatkan sebagai antara yang terendah di Malaysia.

Semasa Perintah Kawalan Pergerakan (PKP) pertama dikuatkuasakan pada Mac 2020, sebanyak 52% orang pelajar di Sabah yang tinggal kawasan luar bandar dilaporkan tidak mempunyai akses Internet. Situasi ini tidak termasuk komputer riba dan capaian Internet yang merupakan satu keperluan seperti jaringan Wifi dan dianggap mewah untuk isi rumah berpendapatan B40. Bagi sesetengah pelajar, mereka perlu berkongsi telefon pintar dengan ahli keluarga lain, yang turut menjalani pembelajaran secara dalam talian. Dalam tempoh jangka masa panjang, isu ini agak membimbangkan kerana boleh menghalang minat murid untuk terus belajar.

Di beberapa buah kawasan di Sabah seperti Beluran, Tambunan, Keningau, Sook, Tongod, Nabawan, Kuala Penyu, dan Sipitang, masalah capaian Internet didapati semakin memburuk kerana semua daerah ini terletak di kawasan pedalaman yang memerlukan sekitar tiga hingga empat jam perjalanan tambahan dari bandar terdekat. Selain itu, hanya beberapa buah syarikat penyedia rangkaian telekomunikasi tempatan sahaja yang dapat menembusi kawasan-kawasan ini. Oleh hal yang demikian, situasi ini dikatakan memberikan kesan negatif terhadap proses pembelajaran pelajar secara harmoni. Sebahagian daripada guru-guru telah mengambil inisiatif dengan menghantar sendiri bahan-bahan pengajaran walaupun dengan keadaan bentuk muka bumi yang agak berisiko kepada pelajar mereka. Menyedari isu kekurangan capaian Internet di sesetengah kawasan di luar bandar, para guru diberi kebenaran untuk melakukan perjalanan untuk mengedarkan bahan pengajaran, menghantar dan membawanya kembali ke kawasan luar bandar semasa PKP lalu.

Dengan keadaan COVID-19 yang masih belum pulih sepenuhnya ketika fasa PKP sebelum ini, sesi pembelajaran kelas secara dalam talian merupakan satu-satunya kaedah untuk memastikan pelajar tidak ketinggalan dalam pembelajaran mereka. Bagi pelajar yang tinggal di kawasan luar bandar, mereka kadang kala tidak dapat mengikuti kelas dan sering kali mereka “hilang“ semasa kelas berlangsung kerana capaian Internet yang lemah seperti yang berlaku di Semporna dan Kudat. Hal ini disebabkan oleh keadaan geografi dan bentuk muka bumi di Sabah. Sebagai contoh, beberapa buah sekolah di daerah ini terletak di pulau yang agak jauh dari menara telekomunikasi seperti  SK Pulau  Mabul, SK Balambangan Banggi, SK Pulau Larapan, SK Sisipan (sekolah rendah) dan SMK Bum-Bum (sekolah menengah). Selain itu, hampir semua sekolah seperti yang disenaraikan tidak mempunyai kemudahan bekalan elektrik yang sempurna dan sangat bergantung pada penjana kuasa untuk menjana elektrik.

Kes Veveonah Mosibin, seorang pelajar dari Universiti Malaysia Sabah (UMS), Kampung Sapatalang, Pitas, yang perlu berkhemah di atas pokok selama sehari dan terpaksa menghadapi segerombolan lebah untuk mendapatkan capaian Internet yang lebih baik menjadi tajuk utama di beberapa saluran berita di dalam dan luar negara. Turut dilaporkan juga tentang lapan orang pelajar yang cedera selepas terjatuh dari jambatan gantung pada waktu malam ketika mereka cuba mendapatkan capaian Internet yang lebih baik di Kampung Gusi, Ranau.  Dalam contoh lain, sesetengah pelajar  juga perlu mendaki bukit selama 30-40 minit untuk mendapatkan capaian Internet yang lebih baik di Kampung Tilis, Tenom. Semua contoh ini menunjukkan bahawa satu daripada isu utama di Sabah ialah pastinya capaian Internet yang lemah di segenap pelosok negeri ini.

Menyedari hakikat ini, pandemik COVID-19 yang berlaku tidak lama dahulu boleh dikatakan sebagai bertindak sebagai pemangkin dan menunjukkan beberapa kelemahan dalam sistem pendidikan di Sabah yang perlu diatasi dengan segera. Kerajaan Persekutuan dan negeri perlu bekerjasama dalam mencari kata sepakat untuk mempertingkatkan proses pembangunan capaian Internet di Sabah. Selain menyediakan pakej rangsangan kepada rakyat, terdapat beberapa keperluan untuk mempercepat pembinaan kemudahan Internet bagi merapatkan jurang digital dalam kalangan pelajar. Inisiatif kerajaan seperti 1BestariNet dan NFCP tidak seharusnya kekal sebagai inisiatif, sebaliknya perlu diperluas bagi memastikan semua pelajar di kawasan luar bandar di Sabah mendapat akses yang sama seperti rakan mereka yang tinggal di kawasan bandar dan di Semenanjung Malaysia.

Penulis, Penyelidik di Jabatan Ekonomi dan Statistik Gunaan, Fakulti Perniagaan dan Ekonomi (FPE) dan Penyelidik di Institut Pengajian Termaju (IAS), Universiti Malaya.


SMK Jitra, Kedah Rangkul Kejuaraan Bahas Ala Parlimen Sekolah Menengah Peringkat Kebangsaan 2022

Terengganu – SMK Jitra, Kedah buat pertama kalinya merangkul kejuaraan Pertandingan Bahas Ala Parlimen Sekolah Menengah Peringkat Kebangsaan yang berlangsung di negeri Terengganu. Pertandingan yang diadakan bermula pada 26 September 2022 hingga 29 September 2022 itu melibatkan 14 buah negeri yang menghantar penyertaan secara bersemuka buat pertama kalinya selepas berakhirnya pandemik COVID-19 sangat memberikan keterujaan kepada semua peserta bahas.

Pertandingan ini anjuran Kementerian Pendidikan Malaysia (KPM) dan dikelolakan oleh Jabatan Pendidikan Negeri Terengganu selaku tuan rumah. Melalui pertandingan ini, pihak KPM dapat mencungkil bakat bertutur dan berhujah secara spontan dalam kalangan anak remaja. Pihak KPM juga begitu komited untuk melahirkan anak-anak remaja yang bijak berhujah semenjak bangku sekolah lagi. Justeru, pertandingan seperti inilah yang memberikan peluang kepada generasi hari ini untuk menunjukkan bakat yang ada.

Adik Nurisa Farina Iskandar, selaku pembahas ketiga dari SMK Jitra telah dinobatkan sebagai pembahas terbaik dalam pertandingan itu. Pertandingan ini diadili oleh hakim dari seluruh Malaysia. Pertandingan ini pula telah dirasmikan oleh Encik Ithnin Mahadi iaitu Timbalan Pengarah, Sektor Pembangunan dan Kecemerlangan Sukan, Kokurikulum dan Keseniaan, KPM.


21 000 Pelajar Terima Pek Kelengkapan Sekolah

Untuk mendapatkan maklumat terkini, ikuti kami melalui Telegram

Kuala Lumpur – Sebanyak 21 000 pelajar menerima kelengkapan pakaian seragam dan peralatan sekolah sumbangan Yayasan PETRONAS bersama Yayasan Didik Negara menerusi Program Kembali ke Sekolah 2023.

Menurut Menteri Pendidikan, YB Fadhlina Sidek, sumbangan ini adalah bersempena dengan sesi persekolahan 2022/2023 yang baru bermula, selain meringankan beban kewangan keluarga pelajar terbabit dalam menyediakan keperluan persekolahan.

“Melalui pek kembali ke sekolah ini, setiap pelajar menerima baucar satu set pakaian sekolah, kasut, stokin dan baju sukan.

“Pelajar juga akan menerima kit peralatan sekolah seperti beg sekolah, set alat tulis, pensel warna dan kalkulator saintifik mengikut kategori peringkat sekolah,” kata beliau dalam Majlis Penyerahan Pek Kembali ke Sekolah Yayasan PETRONAS 2023 di Sekolah Pendidikan Khas Jalan Batu (Lelaki), Jalan Raja Laut, pagi tadi.

YB Fadhlina Sidek berkata, sektor pendidikan ini bukan milik kementerian semata-mata, namun harus disokong dan dibantu oleh ekosistem yang lebih besar, khususnya komuniti setempat.

“KPM akan memastikan peringatan dari semasa ke semasa diberikan agar tiada isu ibu bapa untuk menghantar anak ke sekolah.

“Perkara yang penting adalah anak-anak harus ke sekolah. Itu tumpuan kita hari ini untuk memastikan mereka semua berada dalam sistem kita,” ujarnya ketika ditemui oleh sidang media sebaik sahaja menyampaikan pek tersebut kepada 30 orang pelajar khas sebagai penerima awal sumbangan.

Hadir sama ialah Ketua Pegawai Eksekutif Yayasan PETRONAS, Dato’ Shariah Nelly Francis dan Pengarah Bahagian Pendidikan Khas, Puan Hajah Salmah Jopri.


Ramadan: Kantin Sekolah Kekal Beroperasi

Kuala Lumpur – Kementerian Pendidikan Malaysia (KPM) menyarankan kantin sekolah kekal beroperasi seperti biasa sepanjang bulan Ramadan walaupun jumlah pelajar bukan Islam tidak melebihi 10 peratus.

Menteri Pendidikan Malaysia, YB Fadhlina Sidek berkata, pihak sekolah harus berbincang dengan pengusaha kantin agar tidak tutup premis bagi memastikan tiada timbul masalah berbangkit.

“Kita tidak mahu ada senario pelajar makan di dalam stor dan di tepi longkang. Jadi kita perlu menghormati agama dan budaya masing-masing.

“Mereka yang berpuasa perlu menyantuni yang tidak berpuasa dan mereka yang tidak berpuasa perlu belajar menghormati rakannya yang berpuasa,” kata beliau dalam sidang media selepas Majlis Penyerahan Pek Kembali ke Sekolah Yayasan PETRONAS 2023 di Sekolah Pendidikan Khas Jalan Batu (Lelaki), Jalan Raja Laut, hari ini.

Tambah beliau, “Saya yakin bukan hanya pelajar bukan Islam, tetapi ada juga pelajar yang beragama Islam yang belum wajib berpuasa atau tidak ada kekuatan melainkan ingin belajar berpuasa. Jadi jangan risau soal pembukaan operasi kantin.

“Ini adalah kerajaan Madani, kerajaan insklusif yang bermaksud kedua-dua pihak perlu saling hormat-menghormati.”


Jati Diri Seorang Seniman

Proses memahami dan menghayati merupakan sesuatu yang berbeza. Perbezaan itu pula bergantung pada tahap khalayak untuk menaakul mesej dan pemikiran yang ingin disampaikan oleh “penenun karya”. Pada pandangan penulis, memahami cerita boleh dicernakan oleh sesiapa sahaja, iaitu faham melalui fikiran, misalnya tahu tentang watak perwatakan, watak utama, watak antagonis, plot cerita, latar masa dan latar tempat, serta jalur ceritanya.

Namun begitu, hal ini berbeza daripada proses menghayati, kerana hal ini merupakan sesuatu yang lebih tinggi tahapnya berbanding dengan “faham”, yang bukan sahaja melalui fikiran, malah mendalaminya dengan jiwa dan perasaan yang benar-benar tulus dan jujur. Sebaik-baik karya yang diperakukan oleh ramai orang, tetap juga mempunyai kelompangan dan kelemahan dalam beberapa aspek. Misalnya, lebih baik ditiadakan dan digugurkan lakonan yang menggunakan perkataan kesat, sumpah seranah walaupun pada hakikatnya situasi tersebut merujuk pada hal benar-benar berlaku dalam masyarakat setempat.

Hal ini menjadi fokus peneliti, pemerhati dan penulis setelah menyaksikan hasil seni Sabri Yunus yang sinonimnya dengan panggilan Pok Ya, dikenali melalui telefilem Pok Ya Cong Codei dan drama bersiri Pok Ya Cong Codei: Memburu Siti.  Menteri Komunikasi dan Digital, YB Ahmad Fahmi Mohamed Fadzil dalam sesi tayangan khas filem Duan Nago Bogho baru-baru ini meminta “Jagalah seni budaya, kerana seni itu merupakan jiwa bangsa, dan identiti negara. Seni merupakan elemen penyatuan dalam membentuk komuniti yang harmoni. Tanpa seni, kita akan mundur, tandus dan hilanglah sesuatu yang paling berharga”.

Sebagai penonton yang meneliti filem ini, Sabri bukanlah sosok pengkarya yang mementingkan aksi pergelutan dan tumbuk menumbuk (watak baik-watak jahat), tetapi skrip dan isi keseluruhan cerita yang menjadi garapan utama. Asas penting melalui filem tersebut adalah berkaitan dengan tema keseluruhan, iaitu perjuangan seni, maruah seni, martabat seni yang perlu dipertahankan, dikekalkan, dan dihayati oleh bangsanya.

Makyung merupakan identiti seni persembahan di Kelantan menjadi teras utama dalam filem tersebut, selain memperlihatkan seni persembahan dikir barat oleh anak jati Kelantan. Begitulah dengan penerapan dalam Duan Nago Bogho yang mengangkat seni sebagai darah daging kehidupan, akal dan jiwanya. Perjuangan seni kekal diteruskan dan diperjuangkan walaupun seseorang itu merupakan seorang perantau, dan tidak lagi bermastautin di negerinya sendiri.

Duan, watak utama- bukan seorang gengster, samseng, namun merupakan seorang yang mempunyai prinsip dan ketebalan jati diri sebagai orang seni yang bermaruah. Wataknya juga menonjolkan hubungan kesetiaan dalam bersahabat dan gedebe, iaitu seorang yang pemarah, namun bertindak dengan kewarasan dan suka memberikan pertolongan kepada mereka yang memerlukan. Terkesan juga apabila Duan memarahi seorang rakannya semasa melakonkan watak peran, iaitu watak humor dalam pementasan makyung, “Kita bawa watak lucu dan kelakar. Akan tetapi watak lucu bukan bermakna ‘tiket’ untuk main-main kerana ada serius dan disiplinnya.”

Apakah itu Nago Bogho dan mengapakah diberikan perlambangan sebegitu? Nago Bogho ialah nama yang menjadi sebutan di Kelantan, iaitu sejenis ular tedung. Menurut kepercayaan di sesetengah daerah di Kelantan, Nago Bogho merupakan ular tedung yang berwarna hitam, tidak terlalu panjang seperti ular tedung selar atau tidak pendek seperti ular tedung senduk, namun mempunyai kepanjangan yang sederhana. Apabila ular ini diancam wilayah atau sarangnya, haiwan berbisa ini akan mengejar mangsa dan berdiri tinggi sehingga ekornya sahaja yang kelihatan mencecah tanah.

Selain itu, di sesetengah tempat, Nago Bogho dikatakan sebagai ular yang besar, panjang, dan bukaan mulut yang luas serta bentuknya seperti ular tedung selar yang warna badannya kuning kemerah-merahan atau perang tua dan mampu menyembur bisanya dari jarak jauh. Haiwan ini juga dikatakan mempunyai sifat yang tidak menghiraukan kehadiran manusia, namun sekiranya diganggu, Nago Bogho akan menjadi sangat agresif, dan mencari peluang untuk mematuk dan menyerang mangsa. Sekalipun diancam dengan senjata, haiwan tersebut tidak akan berundur dan tetap melawan. Oleh hal yang demikian, sifat haiwan inilah yang digambarkan oleh watak Duan, iaitu seorang yang berani berhadapan dengan pelbagai situasi bahaya, bilangan musuh yang banyak dan bersenjata (pisau, parang, dan senjata api-pistol).

Barangkali, terdapat segelintir masyarakat yang mempersoalkan mengapakah Sabri Yunus cenderung membawa cerita budaya dan seni Kelantan atau kearifan tempatan di negeri Pantai Timur? Secara asasnya, beliau merupakan anak jati Kelantan dan sering merantau ke negeri lain dengan membawa semangat sayangkan seni dan budaya negeri kelahirannya. Selain itu, setiap pengarah atau penenun karya mempunyai identiti yang tersendiri dan hal ini merupakan ciri keistimewaan yang perlu ada bagi setiap pengkarya.

Maka, cetusan karya daripada Sabri ini memberikan satu inspirasi dan semangat bahawa, negeri lain juga perlu mempertahankan seni warisan budaya agar tidak ditelan dek zaman. Pengekalan tradisi seni budaya diibaratkan seabgai usaha untuk mempertahankan sebuah sejarah negara kerana seni budaya dari setiap negeri wujud sejarah asal usulnya, tokoh dan pewarisnya, kisah perjuangan keaslian seninya, serta terkandung falsafah bagi setiap seni persembahan. Sarawak terkenal dengan permainan sape, bermukun dan bergendang; Kelantan selain daripada makyung terdapat juga dikir barat, kertuk, gendang ubi dan wayang kulit; persembahan belota dan dabus di Perak; Johor pula terkenal dengan persembahan kuda kepang; tarian labi-labi dan tarian piring di Pahang; Perlis pula terkenal dengan persembahan alu bunyi, tarian canggung dan, hadrah, berendoi, beduan, tarian cinta sayang, gendang Perlis, selampit dan awang batil. Manakala masyarakat orang asli pula terkenal dengan tarian sewang.

Melalui filem ini, digambarkan bahawa seni persembahan merupakan medium dan alat penyatuan semua bangsa, Melayu, Cina dan India. Hal ini dipaparkan melalui watak wanita India yang menjadi watak Pak Yung semasa pementasan persembahan makyung, manakala wanita Cina yang membuat kajian pasal seni persembahan makyung bagi kajian Doktor Falsafah.

Mesej yang tersirat di sebalik filem ini adalah berkaitan rapat dengan keluasan makna seni dan penerimaan seni secara terbuka. Satu daripadanya termasuklah seni persembahan dari pelbagai negeri boleh dihidupkan oleh sesiapa sahaja (merentas sempadan kenegerian), dan tidak perlu berasa rugi apabila wujudnya minat dalam masyarakat atau individu yang bukan berasal dari negeri yang sama. Malah, hal ini dikatakan mampu untuk menyuburkan perkembangan seni budaya agar dapat dihayati secara mendalam oleh generasi muda, selain mampu membentuk perpaduan yang erat dan akrab dalam kalangan masyarakat yang berbilang bangsa, budaya dan agama.


Potensi Wanita dalam Bidang Pendidikan Perlu Terus Diberikan Perhatian Serius – Raja Puan Muda Perlis

Untuk mendapatkan maklumat terkini, ikuti kami melalui Telegram

Arau – Raja Puan Muda Perlis, Duli Yang Teramat Mulia (DYTM) Tuanku Hajah Lailatul Shahreen Akashah Khalil berkenan berangkat menyempurnakan majlis menandatangani watikah-watikah penghargaan kepada para panelis yang terlibat dalam webinar Yayasan Tunku Fauziah (YTF) “Women in Search of Excellence” (WISE) yang dilaksanakan secara hibrid bertemakan “Journey to The Top” anjuran Majlis Amanah Rakyat (MARA) baru-baru ini.

Tuanku Raja Puan Muda selaku Pengerusi YTF secara khususnya menzahirkan ucapan tahniah dan syabas kepada Ketua Pengarah MARA, Datuk Sri Azhar Abdul Manaf; Timbalan Ketua Pengarah (Keusahawanan) MARA, Datuk Zulfikri Osman; para penceramah serta semua pihak yang membantu secara langsung mahupun tidak langsung.

Tuanku Hajah Lailatul Shahreen turut menitahkan bahawa peranan wanita dalam pendidikan semakin mencabar dibandingkan dengan waktu dahulu. Wanita zaman ini bukan sahaja perlu menggalas tugas menguruskan rumah tangga, malah memainkan peranan mustahak dalam usaha meningkatkan kualiti pendidikan negara. Jelas baginda:

Kita sedia maklum, bukan mudah mengatasi tekanan dan tuntutan tanggungjawab antara keluarga dan kerjaya. Namun kita amat berbangga akan kejayaan wanita-wanita kita di persada dunia.

“Perkembangan potensi kaum wanita dalam pendidikan juga perlu terus diberi perhatian serius. Kaum wanita telah membuktikan kebolehan mereka dalam berbagai bidang dan lapangan. Wanita sesungguhnya juga telah banyak memberikan sumbangan kepada negara dan masyarakat.

Baginda turut bertitah memaklumkan bahawa Kementerian Perpaduan Negara akan menjayakan webinar bulanan Yayasan Tuanku Fauziah (YTF)  “Women in Search of Excellence (WISE)” edisi ke-19 pada Selasa, 28 Mac 2023.

Webinar tersebut akan dihoskan oleh kementerian berkenaan melalui Institut Kajian dan Latihan Integrasi Nasional (IKLIN) dengan kerjasama Institut Pengajian Sains Sosial, Universiti Putra Malaysia (UPM) dengan topik yang amat menarik, iaitu “Aspirasi Wanita ke arah Memartabatkan Perpaduan dalam Kalangan Mahasiswa di Institusi Pengajian Tinggi“.


Tujuh Persatuan Belia di Kedah Terima Sijil Penarafan Lima Bintang

Alor Setar – Sebanyak tujuh persatuan belia di negeri Kedah menerima sijil penarafan lima bintang setelah diperkenalkan oleh Pejabat Pendaftar Pertubuhan Belia, Kementerian Belia dan Sukan (KBS) di Dataran Bandar Alor Setar, Kedah semalam.

Penyerahan sijil tersebut diadakan bersempena Program Belia Madani Rakan Muda Imarah Ramadan 1444H @ Alor Setar anjuran Jabatan Belia dan Sukan Negeri Kedah dengan kerjasama Angkatan Belia Islam Malaysia (ABIM) Negeri Kedah.

Pengarah Belia dan Sukan Negeri Kedah, Mohd Nizam Ismail berkata, program ini dilaksanakan sebagai salah satu inisiatif awal ke arah mengukur status keaktifan pertubuhan belia di negara ini berasaskan penilaian komprehensif.

Menurutnya, persatuan belia yang dinilai akan diberikan penarafan bintang mengikut tahap pencapaian masing-masing. Kedah merupakan negeri yang paling banyak menerima sijil penarafan lima bintang bagi tahun ini, iaitu sebanyak tujuh persatuan daripada 935 persatuan berdaftar di bawah Pejabat Pendaftar Pertubuhan Belia Zon Utara, khususnya negeri Kedah.

Tahniah diucapkan kepada pertubuhan yang terpilih menerima sijil penarafan lima bintang itu.

Tahniah juga kepada pihak-pihak lain kerana memberikan kerjasama dan Pejabat Belia dan Sukan Daerah setelah bertungkus lumus membimbing persatuan tersebut ke arah mencapai prestasi terbaik bagi tahun ini.

Antara persatuan yang menerima sijil tersebut termasuklah Majlis Belia Daerah (MBD) Langkawi, Kelab Rakan Muda (KRM) Baling, Majlis Belia Daerah (MBD) Kota Setar, Majlis Belia Daerah (MBD) Sik, Persatuan Belia Warisan Ladang Bukit Sidim, Pertubuhan Belia Hindu Cawangan Taman Kenari, Kulim dan Angkatan Belia MFLS Cawangan Negeri Kedah.

Timbalan Menteri Belia dan Sukan, Adam Adli Abd Halim ketika berucap di majlis penyampaian sijil penarafan lima bintang tersebut berkata, prestasi kerja yang baik akan dihargai.

Katanya, terdapat individu tertentu mengaku membuat kebaikan tetapi sebaliknya membuat kerosakan.

Jadi, kita mesti memastikan bahawa tiada golongan sebegini di sisi kita. Hal ini tanggungjawab kita bersama.

Mudah-mudahan kita dapat menjalankan tugas untuk membangunkan negara Madani bagi mensejahterakan kebahagian rakyat Malaysia.

Turut hadir ialah Timbalan Ketua Pengarah Bahagian Pembangunan Sukan, Abd Aziz Abd Rahman; Ahli Parlimen Sungai Petani, Mohammed Taufiq Johari; Pengerusi Majlis Syura Wadah Abim Negeri Kedah, Datuk Paduka Ahmad Kasim; Pegawai Perdaftar Pertubuhan Belia Malaysia, Hasnata Hasan; Yang DiPertua Abim Negeri Kedah, Azfar Abdullah; Naib Presiden Abim Pusat, Zairudin Hashim dan Presiden Majlis Belia Negeri (MBN) Kedah, Mohd Izzat Afifi Abdul Majid.


Cakna Cui Bono dan Ekonomi Politik Antarabangsa

Untuk mendapatkan maklumat terkini, ikuti kami melalui Telegram

Dalam melewati era Revolusi Perindustrian 4.0, kita harus mengakui bahawa semakin pantas ekonomi berkembang, maka semakin banyaklah kerosakan terhadap alam sekitar berlaku. Sedihnya, tidak ramai yang bersungguh-sungguh mengambil tindakan untuk berbuat sesuatu, baik mengambil tindakan secara langsung bagi memulihara alam sekitar itu sendiri mahupun memurnikan bidang ekonomi supaya lebih tegas tumpuannya dan mesra alam sekitar. Selain itu, walaupun banyak pihak yang mengakui bahawa kos memulihara alam sekitar mesti dimasukkan ke dalam pengajaran tentang teori pembangunan, namun begitu tidak ada yang berbuat demikian dalam penyelidikan dan pengajarannya.

Kebanyakan  antara kita yang mengetahui  tentang peri pentingnya nilai perkhidmatan ekonomi yang disumbangkan oleh institusi kekeluargaan dan institusi informal yang lain seperti perkhidmatan penjagaan, misalnya penjagaan orang tua, orang kurang upaya dan penjagaan bersifat kebajikan lainnya. Namun begitu, kiraan pertumbuhan ekonomi juga tidak mengambil kira sumbangan atau produktiviti institusi kekeluargaan dan perkhidmatan penjagaan informal yang  memperlihatkan peranan wanita bukan sahaja sangat penting, malah didapati lebih berkesan. Perkara ini sememangnya sering diperkatakan. Namun begitu, sehingga hari ini perkara ini tidak dipedulikan dengan serius. Sewajarnya paradigma masyarakat tentang pendekatan pembangunan dan pertumbuhan ekonomi perlu beranjak kepada pentingnya mengambil kira planet bumi dan institusi kekeluargaan yang kita huni, tetapi mengapakah masih kita diamkan?

Pendidikan ekonomi yang hanya menyatakan bahawa sistem pasaran mampu mengagihkan sumber yang terhad dengan berkesan tanpa pembaziran sememangnya tidak dapat dinafikan dari aspek kepentingannya. Masyarakat seharusnya wajar menghargai kecekapan ekonomi melalui sistem pasaran kerana dengan kecekapan ekonomi ini, kos dapat dikurangkan dan untung dapat dilipat gandakan. Persoalan yang mesti ditanya ialah cui bono, iaitu siapakah yang beruntung dengan kecekapan ekonomi itu dan apakah yang difahami sebagai kos? Untung yang dimaksudkan itu ialah keuntungan pengusaha dalam sesebuah industri manakala kos pula termasuk gaji pekerja.

Dengan memastikan kecekapan ekonomi dalam pasaran, keuntungan seorang pengusaha dapat dilipatgandakan dan gaji 100 orang buruh boleh dikurangkan. Hakikatnya memang benar ini ialah hukum ekonomi. Namun begitu, adakah terdapat sistem ekonomi yang tidak melihat usaha pekerja yang dibayar dengan gaji sebagai angkubah kos pengusaha, tetapi sebagai angkubah sumbangan penting kepada keuntungan pengusaha? Dalam erti kata lain, bukankah pengusaha itu tidak ada apa-apa tanpa adanya sumbangan pekerja? Mengapakah kepentingan individu yang kaya diutamakan dalam analisis ekonomi, bukannya kepentingan 100 orang yang bukan kaya sehingga mereka ini disifatkan sebagai faktor kos untuk sektor perindustrian?

Ironinya, anak seorang pekerja kilang yang mempelajari ilmu ekonomi juga terpaksa menelan bulat-bulat ilmu ekonomi seperti ini dan diyakinkan juga bahawa gaji bapanya mesti dikurangkan bagi meningkatkan keuntungan pengusaha kilang tempat bapanya bekerja. Bagi memastikan keuntungan seorang pengusaha itu, bukan sahaja kos alam sekitar tidak dimasukkan sebagai kos, malah kos beratus-ratus buruh yang kecil upahnya turut difahami sebagai komoditi yang boleh dijual beli dan mesti dikurangkan. Mereka yang bertungkus-lumus membantu orang tua dan orang kurang upaya difahami sebagai tanggungjawab dalam keluarga dan masyarakat masing-masing tanpa nilai produktiviti dan sumbangan mereka tidak dibiarkan terlepas begitu sahaja. Persoalan seperti ini tentulah memancing kontroversi kerana mempunyai kaitan dengan perbincangan sistem ilmu, keadilan dan moraliti.

Oleh itu, perlu ada huraian tentang pentingnya masyarakat memahami konsep cui bono, iaitu siapa yang beruntung dengan sistem ilmu, keadilan dan moraliti yang diperkenalkan, terutamanya dalam sebarang analisis atau polisi yang dikemukakan dalam sesebuah negara.

Ilmu ekonomi dan ilmu sosial lain mesti dirangkumkan sekali gus, sama ada dalam pengajaran mahu pun amalan untuk memahami masalah keadilan dalam kehidupan sesebuah masyarakat. Hal ini membawa pengertian bahawa bagi memastikan kita cakna cui bono, iaitu siapakah sebenarnya yang beruntung? Ilmu ekonomi pelbagai disiplin sangat penting, misalnya digabungkan dengan ilmu lain seperti sains politik dan sosiologi. Kesemua ini perlu dimantapkan dan pada masa yang sama merangkumkan metod analisis yang lain seperti sejarah, falsafah dan termasuklah agama.

Oleh sebab kegiatan ekonomi tidak terhad dalam negara sahaja, pendekatan yang lebih bersifat antarabangsa atau global seharusnya diaplikasikan. Atas pertimbangan inilah ilmu ekonomi mesti berkembang sebagaimana sebahagiannya yang telah ada seperti ekonomi moral, ekonomi Islam dan ekonomi politik antarabangsa,apabila ilmu yang terakhir ini disentuh dalam bahagian selanjutnya.

Antara nama penting dalam bidang ekonomi politik antarabangsa ini ialah Susan Strange (1923-1998). Beliau merupakan antara ilmuwan yang menitikberatkan persoalan cui bono. Bagi beliau, pemahaman sesuatu ilmu itu harus berasaskan kepada analisis tentang siapa yang mendapat manfaat daripada peristiwa ekonomi dan juga daripada metod analisis ekonomi yang ada.

Masyakarakat hari ini jelas bahawa konsep pasar yang merupakan tempat berjual beli kini bukan sahaja tempat bagi orang bersemuka membeli atau bertukar-tukar barangan antara satu sama lain secara fizikal, malah turut berlaku secara dalam talian. Tingkah laku yang tidak disedari ini sebenarnya amat dipengaruhi oleh sistem pasaran yang mengutamakan kecekapan ekonomi dalam memastikan keuntungan pengusaha.

Apa-apa sahaja aktiviti perniagaan, sama ada ketika membeli sesuatu barangan atau perkhidmatan, ataupun apabila pelabur membeli saham, mahupun ketika institusi perbankan menawarkan pinjaman wang, kesemua transaksi berkenaan seolah-olah hanya berlaku pada peringkat interaksi individu, tetapi sebenarnya melibatkan rantaian komunikasi yang luas. Cakna cui bono membawa erti bahawa, masyarakat perlu peka bahawa siapakah yang beruntung sekiranya pengguna membuat sebarang respons dan tindakan dalam talian atau pembelian dalam pasaran dan kesannya kepada kita?

Bukan itu sahaja, tanpa disedari, sistem pasaran itulah yang sebenarnya menyelaraskan aktiviti ekonomi di seluruh dunia dan mempengaruhi kelakuan kita dalam pembelian sehari-harian. Adakah pernah kita bertanya apakah cui bono daripada kesemua tindakan tersebut?

Masyarakat perlu cakna tentang perkara ini dan di institusi pengajian tinggi pula, mahasiswa perlu diberikan pendedahan kepada ilmu multidisiplin seperti sains politik, ekonomi dan sosiologi yang disentuh sebelum ini. Pendekatan untuk memahami sesuatu bidang ilmu itu pula tidak seharusnya setakat mengandungi dimensi ekonomi dan sejarah sahaja, tetapi yang sama pentingnya juga ialah perspektif falsafah dan agamanya sekali gus.

Hampir kesemua pakar bidang ilmu Ekonomi Politik Antarabangsa (IPE), umpamanya atau Ekonomi Politik Global menekankan kepentingan empat perspektif dalam IPE ini, iaitu “merkantilisme”, liberalisme ekonomi, “strukturalis-Marxisme” dan “konstruktivisme”. Diharapkan lulusan ekonomi negara mengetahui tentang perspektif-perspektif ini kerana kesemuanya penting dalam memahami cui bono dalam kehidupan hari ini.

Pemikir ekonomi liberal terkenal seperti Adam Smith, David Ricardo, John Maynard Keynes, Friedrich Hayek dan Milton Friedman sememangnya telah menyumbang dalam memahami pengurusan ekonomi global. Sebagai contoh, Ricardo amat terkenal dengan teori “comparative advantage”. Menurut beliau, dua buah negara akan menghasilkan kekayaan yang melimpah ruah untuk masyarakat dunia sekiranya kedua-dua negara berkenaan memfokuskan kepada bidang utama keluarannya dan mengadakan perdagangan pada peringkat antarabangsa. Teori seperti ini sememangnya nyaman didengar dan sepintas lalu memang masuk akal. Persoalannya, siapakah yang beroleh untung (cui bono) dengan amalan teori seperti ini? Amerika Syarikat muncul sebagai negara maju kerana pemimpinnya yang cakna cui bono, misalnya Alexander Hamilton. Beliau menolak amalan teori ini kerana menganggap teori ini hanya akan menyebabkan negaranya terus berfokus kepada sektor pertanian, dan tidak akan ada peluang untuk maju sebagai negara perindustrian.

Sekiranya negara A menumpukan kepada hasil pengeluaran perkilangan manakala negara B menfokuskan kepada pengeluaran pertanian, sememangnya boleh dijangkakan faedah besar akan terhasil sebagaimana diduga melalui teori “comparative advantage” itu. Ironinya, negara A melabur dalam industri yang meningkatkan keuntungan (increasing return) sedangkan negara B menumpukan kepada industri pertanian yang keuntungannya menurun (diminishing return). Sekiranya pandangan Ricardo ini diterima sebagai polisi bagi kedua-dua buah negara, akibatnya amat buruk bagi negara B. Hal ini kerana negara B berkenaan bukan sahaja semakin lama semakin tidak dapat menghasilkan keluaran pertanian di atas tanah yang sama, malah kos pengeluarannya akan sentiasa meningkat bagi menghasilkan produk yang sama seperti sebelumnya. Negara A akan terus memperoleh keuntungan disebabkan peningkatan dalam kemahiran. Tambahan lagi, barangan perkilangan tidak menghadapi pelbagai risiko seperti penghasilan barangan pertanian.

Dalam membincangkan perkara seperti ini, Erik S. Reinert dalam bukunya How Rich Countries Got Rich and Why Poor Countries Stay Poor menghuraikan secara tidak langsung tentang pentingnya pemahaman cui bono dan bahayanya amalan teori ini kepada negara membangun yang menyebabkan negara mundur terus mundur dan negara kaya terus semakin kaya. Sehubungan dengan itu, apabila pakar mengesyorkan amalan teori “comparative advantage” ini, wajar ditanya, “cui bono?”, iaitu adakah negara akan beroleh keuntungan dengan kecekapan ekonomi daripada teori ini?

Jika diperhatikan dengan teliti, semua negara sebenarnya ingin memastikan negara masing-masing sentiasa berada di atas atau terkedepan daripada negara-negara saingannya. Oleh itu, apa-apa sahaja ilmu atau teori yang dipelajari perlulah disematkan senada dengan istilah cui bono itu. Negara perlu berperanan menumpukan kekuasaan dan kekayaannya terhadap usaha pembangunan negara dan menjaga kebajikan masyarakat, termasuk melindungi masyarakat daripada sebarang bahaya persekitaran atau tekanan daripada negara lain. Sistem ekonomi yang baik ialah sistem yang mengutamakan kehidupan bagi negara itu dan dalam hal ini pentingnya peranan negara dalam ekonomi ini. Teori “neo-merkantilisme” diketahui bukan sahaja teori yang paling relevan diamalkan bagi sesebuah negara, bahkan semua negara yang melaungkan slogan ekonomi liberal sebenarnya juga mengamalkan dasar yang “merkantilistik”.

Fenomena seperti eksploitasi, penjajahan dan kewujudan kelas-kelas dalam masyarakat perlulah difahami dalam konteks cui bono sebagaimana yang dinyatakan sebelum ini. Eksploitasi, penjajahan dan kewujudan kelas dalam masyarakat itu dapat difahami dengan lebih baik melalui pendekatan “struktural-Marxisme” sahaja.

Sebenarnya, maklumat dan pengetahuan yang terhasil daripada norma dan idea yang terus diwacanakan oleh sesebuah masyarakat di sesebuah negara amat mempengaruhi tingkah laku seseorang, terutamanya pemimpin negara. Wacana yang dibangunkan di Jepun tentulah menghasilkan norma dan idea yang tidak sama dengan wacana yang dibangunkan di Brazil dan begitulah juga halnya hasil wacana di negara-negara lain. Oleh itu, ekonomi politik antarabangsa amat diperlukan, di mana dunia pada hari ini dipengaruhi oleh wacana-wacana norma berkenaan yang mana melalui pendekatan “konstruktivisme”, perihal pengurusan ekonomi dunia akan lebih mudah difahami.

Menurut Balaam dan Dillman (2018), setiap satu daripada empat perspektif IPE (ekonomi liberal, ekonomi “merkantilisme”, “struktural-Marxisme” dan “kontruktivisme”) membantu kita memahami cui bono, iaitu tentang siapa yang sebenarnya memperoleh manfaat atau kerugian daripada proses global yang kita amati. Bukan itu sahaja, malah kita juga boleh memahami cara aktor-aktor tertentu memperoleh dan menggunakan kuasa politik dan sumber ekonomi bagi kepentingan mereka, selain daripada membaca muslihat dan matlamat yang ingin dicapai oleh aktor-aktor berkenaan.

Pendeknya, pengamatan yang mesti dibuat dalam memahami proses global itu amatlah luas, bermula daripada menganalisis tingkah laku dan pilihan individu (peringkat individu), hingga ke faktor dalam negara (peringkat negara/masyarakat), keterkaitan antara negara (peringkat antarabangsa) hinggalah ke peringkat global itu sendiri.

Susan Strange menekankan bahawa kepentingan mengamati lima buah pola aktiviti yang terdapat pada kegiatan ekonomi politik antarabangsa itu, iaitu pengeluaran, perdagangan, kewangan, keselamatan, dan pengetahuan atau harta intelek. Mana mungkin pendekatan satu disiplin seperti hanya mempelajari ilmu ekonomi, sains politik, atau sosiologi sahaja dapat menghasilkan penjelasan yang lengkap tentang peristiwa dan pengurusan global. Hal ini membawa pengertian, analisis bersandarkan pengkhususan satu disiplin hanya dapat meningkatkan kecekapan analisis, bukannya membantu memahami masalah masyarakat apatah lagi menyelesaikannya.

Penulis, Pensyarah, Jabatan Sains Politik, Pentadbiran Awam dan Pengajian Pembangunan, Fakulti Perniagaan dan Ekonomi, Universiti Malaya.